48
1 Izři, azehhed zeg ayt Quraḥ.
2 SIDI d ameqqran, ittesdihaǧa ad ittwassemɣar aṭṭas,
di tendint n AREBBI nneɣ, x wedrar nnes iqeddsen.
3 Řuɛřa nnes d řemřaḥet, aqa adrar n Ṣihyun d řefraḥet i marra tammurt,
ɣar uɣezdis n ccamal n tendint n Ujeǧid d ameqqran. ■
4 AREBBI aqa-t di řeqṣur nnes,
Netta ittwassen am ijj n lburj yuɛřan.
5 Maɣar xzar, ijeǧiden munen,
aqa ffɣen jmiɛ.
6 Řami t ẓrin, tbehten,
aqa nnjerfan uca arewřen deɣya.
7 Dinni tᵉṭṭef i-ten tarjijit,
am řeḥriq n ict n temɣart tᵉttaru.
8 S usemmiḍ zi ccarq tᵉttareẓẓid iɣarruba n Tarcic.
9 Am mammec tuɣa tt nesřa,
ammu i tt netwařa di tendint n SIDI n řɛeskarat,
di tendint n AREBBI nneɣ.
AREBBI ad tt issemten i řebda. Silah.
10 A AREBBI, nidar tamexsiwt nnek icewwaren,
di řwest n Zzawect nnek Tameqqrant.
11 Amecnaw Isem nnek, a AREBBI,
ammu ittakkwaḍ uřa d ccan nnek ɣares ař tineggura n temmurt.
Afus nnek afusi iccur s tsegda.
12 Ejj adrar n Ṣihyun ad ifarḥ,
jjem yessis n Yahuda ad arecqent zi ssibbet n řeḥkamat nnek.
13 Kkem x Ṣihyun, nnḍem as-dd,
ḥesbem ṣṣumɛat nnes!
14 Ggem uř nwem x lbaraj nnes,
xzarem mliḥ di řeqṣur nnes,
ḥima ad tt ttɛawded i jjiř i dd ɣa yasen.
15 Maɣar AREBBI wanita d AREBBI nneɣ i řebda qaɛ.
Netta ad aneɣ indeh ař řmewt.