Yusuf issargeb ixef nnes i aytmas
45
1 Xenni war izemmar ɛad Yusuf ad iṭṭef ixef nnes zzat i yenni akides marra uca iřaɣa: “Suffɣem marra inni akidi da!” War iqqim ḥed akides řami isscen Yusuf i yaytmas min iɛna. 2 Řexdenni yarxu tmijja nnes s iɣuyyan, ařami d as sřin Imiṣriyyen uřa d taddart n Firɛun tesřa aya. 3 Inna Yusuf i yaytmas: “Necc d Yusuf! Ma iddar ɛad baba? Aytmas war zemmaren ad xas arren, minzi tuɣa ggʷeden zzayes. 4 Inna Yusuf i yaytmas: “Qarrbem-dd řexxu ɣari!” Uca nitni qarrben ɣares. Inna xenni: “Necc d Yusuf umatwem, wenni tezzenzem i Miṣra. ■ 5 Řexxu, war kessim s wemnus u war t ttejjim ad yiři d axeyyeq di tiṭṭawin nwem umi d ayi tezzenzem danita i Miṣra, aqa AREBBI issekk ayi-dd maḥend ad kenniw jjeɣ teddarem. ■ 6 Aqa řexxu ɛad tnayen n iseggʷusa n řaẓ di temmurt uca aqa iqqim ɛad xemsa n iseggʷusa war daysen ittiři tyarza niɣ tameyra. 7 Maca AREBBI issekk ayi-dd zzatwem, ḥima ad awem ggeɣ min iqqimen x temmurt u ḥima ad ḥḍiɣ tudart nwem i yijj n usenjem imɣar. 8 Ammu řexxu, kenniw war d ayi dd-tessekkem ca da, maca AREBBI d wenni d ayi iggin d tababat i Firɛun d sidi x marra taddart nnes d řḥakem x marra tammurt n Miṣra. 9 Qeǧqem deɣya, sgeɛɛdem ɣar baba, inim as: ‘Ammu i iqqar mmic Yusuf: AREBBI igga ayi d sidi n marra Miṣra. Araḥ-dd ɣari, war tteɛgiz.
10 Ad tzedɣed di temmurt n Jucan ad tiřid zzati, cek d iḥenjiren nnek, d iḥenjiren n iḥenjiren nnek, d wuǧi d ifunasen d tfunasin uřa d marra min ɣarek.
11 Ad ac ggeɣ arzeq din, minzi ad dd-asen ɛad xemsa n iseggʷusa n řaẓ, ḥima war tᵉtteḍɛifed, cek lla, taddart nnek lla, uřa d marra min ɣarek lla!
12 Xzar, kenniw uřa d uma Binyamin tᵉttwařam s tiṭṭawin nwem, aqa d necc i kidwem issawařen.
13 Ɛeřmem i baba x marra aɛuǧi inu di Miṣra u x marra min teẓrim. Qeǧqem deɣya, tiwyem-dd baba da.” ■
14 Uca ingez x yiri n Binyamin umas, iru, uca Binyamin iru x yiri nnes.
15 Issudem marra aytmas, iru xasen. Awarni man aya ssiwřen akides aytmas.
16 Řami tesřa taddart n Firɛun řexbar-a, nnan: “Aytmas n Yusuf usin-dd!”. Tuɣa-t d řexbar asebḥan di tiṭṭawin n Firɛun d imsexxaren nnes.
17 Inna Firɛun i Yusuf: “Ini i aytmac: ‘Ggem aya: sarbum zwayeř nwem uca geɛɛdem, ruḥem ɣar temmurt n Kenɛan.
18 Ksim-dd babatwem d raǧ nwem, tusim-dd ɣari uca aqa ad awem wceɣ lemliḥ n temmurt n Miṣra uca ad teccem zi min icnan n temmurt. □
19 D man aya i d awem umureɣ, ggem aya: ksim zi temmurt n Miṣra ikarruten i iḥenjiren nwem u i temɣarin nwem, awyem-dd zzayes babatwem uca asem-dd da. 20 War tejjim tiṭṭawin nwem ad ssḥissfent i řqecc nwem, minzi lemliḥ n temmurt n Miṣra ad yiři nwem.’ ”
21 Uca ammu i ggin ayt n Israil. Iwca asen Yusuf ikarruten x wawař n řumur n Firɛun uca iwca asen ɛawed macca i webrid. 22 Iwca i kuř ijj zzaysen weḥḥdes arruḍ n jdid, maca i Binyamin iwca as teřt-mya n uqiyyat n nnuqart d xemsa n tyuya n warruḍ d jdid. 23 U ammu ɛawed issekk i babas ɛecra n yeɣyař ccuren s min ifarzen n Miṣra u ɛecra n teɣyař ccurent s imendi d weɣrum d macca i baba as xmi i ɣa yiři deg webrid. 24 Iqebbeḍ aytmas uca ruḥen, inna asen netta: “War ttmenɣim ca deg webrid.” 25 Gaɛɛden zi Miṣra, iwḍen ɣar temmurt n Kenɛan ɣar Yaɛqub, babatsen. 26 Wcin as řexbar, nnan: “Yusuf aqa iddar ɛad, wah, aqa-t d řḥakem n marra tammurt n Miṣra!” Xenni isxef wuř nnes, minzi war ten yumin ca. 27 Umi d as ɛawden marra awařen n Yusuf inni d asen inna u řami iẓra ikarruten inni dd-issekk Yusuf ḥima ad t awyen, iɛqeb-dd buḥbeř n babatsen Yaɛqub. 28 Uca inna Israil: “Kfa! Yusuf mmi aqa iddar! Ad raḥeɣ uca ad t ẓarɣ qbeř ma ad mmteɣ!”