39
1 I umeqqran n imeɣnajen. I Yadutun. Azehhed n Dawud.
2 Nniɣ: “Necc ad kkareɣ ad ḥḍiɣ ibriden inu zi ddenb n yiřes inu,
ad ṭṭfeɣ aḥeṭṭu ɣar uqemmum inu s ict n tecmant,
min ɣa yekk uɛeffan zzati.”
3 Necc dewřeɣ am weynaw u řeḥḥfeɣ ixef inu s useɣd,
bekmeɣ uřa x řxar,
maca řeḥriq inu tuɣa yarenni.
4 Uř inu idweř iḥemma di daxeř inu,
tᵉttwasareɣ ict n tmessi ɣar unixses inu.
Xenni ssiwřeɣ s yiřes inu:
5 “A SIDI, scen ayi aneggar inu,
man iǧa řqedd n wussan inu,
ḥima ad ssneɣ mammec arxfeɣ.
6 Xzar, Cek tarrid ussan inu am icbaren n ufus,
tazzuggart n tudart inu zzat i Cek axmi d walu.
Kuř bnadem, mammec ma ibedd imten,
nican am ict n tayyut.” Silah. ■
7 Iwa, bnadem iggur am ijj n řexyař,
wah, am ict n tayyut ammu i ittraḥ ittas-dd.
Netta issmun, war issin man wen t i ɣa iksin ɣares.
8 U řexxu min ɣa ssitmeɣ, a Sidi inu?
Aqa necc ttrajiɣ Cek!
9 Fekk ayi zi marra ixeṭṭan inu,
war d ayi ttegg ca d tiseḍḥac i ubuḥaři.
10 Necc dewřeɣ am weynaw, war arezzmeɣ aqemmum inu,
maɣar d Cek i iggin aya.
11 Ksi zzayi jjriḥect nnek,
aqa fenniɣ s uṭeffu iḥeṣṣaren n ufus nnek.
12 Mařa tseggded ca n weryaz s tiyyita di ssibbet n řmuɛṣiyyet nnes,
xenni tessfesyed acewwar n waddud nnes am tcinda.
Iwa kuř bnadem ad ifna am ict n tayyut. Silah.
13 Seř i tẓaǧit inu, a SIDI, u sḥess i uɣuyyi inu.
War ttebkim ɣar imeṭṭawen inu,
maɣar aqa ayi d abarrani, d amɛezzeb ɣarek, am marra řejdud inu. ■
14 Sḥeyyed xafi maḥend ad ceɛceɛeɣ ɛad s řefraḥet,
qbeř ad raḥeɣ u war da ttiřiɣ ɛad.