10
1 A SIDI, mayemmi teqqimed tiggʷejed ammu?
Mayemmi tessnuffared ixef nnek deg wakuden n řeḥṣaret?
2 S nnfaxet iḍeffar uɛeffan řmeskin.
Ad ttwaṭṭfen di tmeɛmač i di ttxarrṣen. ■
3 Maɣar aɛeffan issɛuǧa ixef nnes ɣar meẓri n řeɛmar nnes,
ittbarek aḍemmaɛ, ittceqqaf di SIDI.
4 Aɛeffan amecnaw wenni issgeɛɛaden tinzart nnes ɣar ujenna,
war ittbeqqec.
“War din AREBBI”, man aya d marra min di izemmar ad ittxarreṣ. ■
5 Marra ibriden nnes tteffɣen as mliḥ kuř twařa.
Řehkamat nnek ttuɛřant xas.
Ittzawar marra inni t iḥeṣṣaren.
6 Netta iqqar deg wuř nnes: “War ttenhezziɣ,
zi jjiř ař jjiř war d ayi iřeqqef uřa d ijj n řɣar.”
7 Aqemmum nnes iccur s nneɛřet d ixarriqen d ddeǧ.
Sadu yiřes nnes aqa din tamara d řmuɛṣiyyet. ■
8 Netta ittɣima ɣar wecbar di dcurat,
deg imucan innuffaren ineqq inni war iggin s ca.
Tiṭṭawin nnes mmenḍarent x řmeskin.
9 Iřbet deg wemcan innufaren,
am weyrad deg udurri n uɛiccu nnes.
Netta ittḥekkar ḥima ad yacar řmeskin.
Ittacar řmeskin umi t ijebbed di tracca nnes.
10 Netta ihekkwa-dd ɣar wadday, ittaḍar,
u řmeskin iweṭṭa jar waccaren nnes ijehden.
11 Iqqar deg wuř nnes: “AREBBI ittu,
Netta issnuffar udem nnes,
ɛemmarṣ ad t iẓar.” ■
12 Kkar, a SIDI, AREBBI, sgeɛɛed afus nnek,
war ttᵉttu řmusakin.
13 Mayemmi ittceqqaf uɛeffan di AREBBI,
mayemmi iqqar deg wuř nnes:
“Cek war tᵉttbeqqaced!”?
14 Aqa Cek teẓrid, minzi tᵉttwařid tamara d wecḍan,
maḥend ad ten tessarsed deg ufus nnek.
Řmeskin ittarr-dd ɣarek s uzeǧif.
Cek d amɛawen n uyujiř. □
15 Arẓ aɣiř n uɛeffan,
xřef řɣar zeg wenni itteggen tuɛeffna,
ař war tᵉttifed walu ɛad.
16 SIDI d ajeǧid i řebda qaɛ.
Ttwateḥḥan řegnus zi temmurt nnes. ■
17 A SIDI, Cek tesřid i meẓri n imwaḍɛen,
ad tessjehded uřawen nsen,
ad ɣarsen tmeyyřed amezzuɣ nnek,
18 ḥima ad taɣed tasɣart i uyujiř u i wenni ittwaḥeṣṣaren,
maḥend uřa d ijj n bnadem x temmurt war ittɣimi issaggʷad ɛad uřa d ijj.