Anabi war ɣares bu ccan di temmurt nnes
6
1 Iffeɣ ssenni, yusa-dd ɣar tendint nnes uca ḍfaren t-i-dd imeḥḍaren nnes. ■ 2 Řami dd-tiweḍ ssebt, ibda isseřmad di temzida. Aṭṭas n yinni d as isřin, ttbehten, nnan: “Zi manis dd-usint tmesřayin-a ɣar wanita? Mana tiɣit-a i d as immewcen ařami msarent x ifassen nnes řeɛjayeb am tina? 3 Ma war iǧi wa d anejjar, mmis n Maryam d umas n Yaɛqub d Yusis d Yahuda d Cimɛun? Ma war ǧint suyetmas da akidneɣ?” U nderfen dayes. ■ 4 Inna asen Yeccu: “War iǧi unabi břa ccan nnes mɣir di temmurt nnes, jar řaǧ nnes u di taddart nnes.” ■ 5 Uca Netta war izemmar ad din igg uřa d ijj n řeɛjeb, illa issars afus nnes x drus n imehřac waha uca issgenfa i-ten. ■ 6 Tuɣa ittebhet umi war uminen ca. Xenni iruḥ, ittsara dcurat yudsen, isseřmad. ■
Yeccu issekk tenɛac n rrusul
7 Iřaɣa-dd i tenɛac ɣares, ibda issekk i-ten tyuya tyuya uca iwca asen ṣṣulṭa x řaryaḥ imengas. ■ 8 Yumur i-ten ḥima war kessin walu deg webrid mɣir taɣɣarct waha, lla tacyart, lla aɣrum lla tipyisin n nnḥas deg webyas, 9 uca ad qqnen sandaliyat, war yarrḍen tyuya n tcamirat. ■
10 Inna asen: “Meřmi ma tudfem ca n taddart, qqimem dayes, ař ssenni i ɣa teffɣem.
11 Ɣar marra inni war kenniw iqbiřen u war ɣarwem ttesřin, zzerzem taɛejjajt zeg iḍaren nwem d cchadet i nitni. S tidett, Necc ad awem iniɣ, ad yiři řḥař ihwen i temmurt n Sadum d Ɛamurra deg wass n lḥisab zi tendint nni.” ■
12 Uca ruḥen, barrḥen ḥima ad tuben.
13 Ssuffɣen aṭṭas n ccwaṭen, dehnen imehřac aṭṭas s zzect uca ssgenfan ten. ■
Řmewt n Yuḥanna Amseɣḍaṣ
14 Isřa xas ujeǧid Hirudus, minzi Isem nnes idweř icneɛ, inna: “Aqa Yuḥanna Amseɣḍaṣ ittwasnekkar-dd zi taddart n imettinen, s uyenni xeddment dayes řeɛjayeb nni.” ■
15 Inneɣni nnan: “Aqa-t d Iliya!”, u inneɣni nnan ɛawed: “Aqa-t d nnabi amecnaw ijjen zeg inabiyyen!”
16 Řami isřa Hirudus man aya, inna: “Wa d Yuḥanna wenni umi qesseɣ azeǧif, aqa netta ittwasnekkar-dd zi taddart n imettinen.”
17 Minzi Hirudus simant nnes, tuɣa issekk-dd ɣares uca iḥebbes Yuḥanna, icarf i-t di řeḥbes x ssibbet n Hirudiyya, tamɣart n umas Filippus tenni i-k-d imřec Hirudus. □ ■
18 Minzi Yuḥanna tuɣa iqqar i Hirudus: “War d ac iḥeǧeř ad ɣarek tiři temɣart n umac.” ■
19 S uyenni tuɣa Hirudiyya tenḍar dayes tiṭṭawin uca tarezzu ad t tneɣ, maca war tzemmar, 20 minzi Hirudus tuɣa itteggʷed zi Yuḥanna, issen belli netta d aryaz d amseggad d amqeddas u iḥeṭṭa xas. Isřa zzayes aṭṭas n tmesřayin uca isexxar xas, ifarḥ ad as iseř. ■
21 Deg ijj n wass n řɛid itwassnen igga Hirudus ijj n umensi i imeqqranen n temmurt, i arruyas x ařef n řɛeskar u i imcennɛen n Ljalil deg wass n třařit nnes. ■ 22 Uca tudef-dd yeǧis n Hirudiyya, tecḍeḥ, teɛjeb as i Hirudus d yenni iqqimen akides. Xenni inna as ujeǧid i tḥenjirt: “Ttar zzayi marra min texsed, ad am t wceɣ!” 23 Ijjuǧ as: “Mecḥař ma zzayi i ɣa tᵉttared, ad am t wceɣ, waxxa ař azyen n tgeldit inu!” ■ 24 Teffeɣ-dd nettat, tenna i yemmas: “Min d as i ɣa ttareɣ?” Tenna as tanita: “Azeǧif n Yuḥanna Amseɣḍaṣ.” 25 Tudef deɣya s tazřa ɣar ujeǧid, tenna as: “Xseɣ ad ayi-dd tessarsed di tsaɛɛet-a azeǧif n Yuḥanna x ijj n ṭṭebṣi.” 26 Icḍen ujeǧid aṭṭas, maca x ssibbet n tjaǧit u x ssibbet n yinni iqqimen ɣar ṭṭabřa, war ixs ad tt iqemmeɛ, 27 u řexdenni issekk ujeǧid ijj n uɛessas ɣar řeḥbes s ssif, yumur ḥima ad dd-yawi azeǧif n Yuḥanna. Wanita iruḥ, iqess as azeǧif i Yuḥanna di řeḥbes, ■ 28 uca yiwi-dd azeǧif nnes x ṭṭebṣi, iwca as t i tḥenjirt u taḥenjirt tewc as t i yemmas. 29 Řami sřin imeḥḍaren nnes man aya, usin-dd, ksin řxecbet nnes, ssarsen tt deg wenḍeř.
Lmuɛjiza n usecci n ktar n xemsa-ařaf n yeryazen
30 Munen rrusul ɛawed ɣar Yeccu, xebbaren t x kuřci, x min ggin d x min tuɣa sseřmaden. □ ■ 31 Inna asen: “Asem-dd, ejj aneɣ ad nraḥ ɣar ijj n wemcan ixřa, ḥima ad tareyyḥem cwayt!” Minzi tuɣa din aṭṭas n yinni dd-yusin u n yinni iruḥen, ařami war iwiḍen ad ccen. ■ 32 Xenni ruḥen weḥḥedsen di tɣarrabut ɣar ijj n wemcan ixřan. ■ 33 Maca řɣaci iẓra i-ten ffɣen-dd zi tɣarrabut uca aṭṭas i-t iɛeqřen. Uca izwaren as am ttazzřen x iḍaren ɣar dinni zi marra tineddam.
34 Umi dd-iḍra Yeccu, iẓra aṭṭas n řɣaci, zziǧzen as, minzi tuɣa aten amecnaw iḥuřiyyen břa ameksaw. Xenni ibda ad ten isseřmed aṭṭas. ■
35 Rami iruḥ wass ad iqḍa, qarrben-dd ɣares imeḥḍaren nnes, nnan as: “Amcan-a ixřa u řweqt teɛdu. ■ 36 Sekk i-ten ḥima ad raḥen ɣar řeɛraṣiyyat u ɣar dcurat yudsen, ḥima ad sɣen aɣrum i yixef nsen, minzi war ɣarsen min ɣa ccen.” 37 Maca Netta inna asen: “Wcem asen kenniw min ɣa ccen!” Nnan as: “Ma ad nraḥ maḥend ad asen nseɣ aɣrum s mitayen n dinar uca ad asen newc min ɣa ccen?” 38 Inna asen: “Ruḥem, xzarem mecḥař n tecnifin i ɣarwem!” Umi argben, nnan: “Xemsa n tecnifin n weɣrum d tnayen n iseřman.” ■
39 Yumur i-ten ad ten ssɣimen marra di tɛurricin x řeḥtic aziza. 40 Uca qqimen di tɛurricin n mya u di tɛurricin n xemsin. 41 Umi iksi Yeccu xemsa n tecnifin d tnayen n iseřman nni, issgeɛɛed tamuɣři nnes ɣar ujenna, ibarek uca yarza ticnifin, iwca i-tent i imeḥḍaren nnes ḥima ad tent ssarsen zzatsen uca nitni farqen ɛawed tnayen n iseřman i marra. ■ 42 Ccin marra, jjiwnen. 43 Xenni řeqḍen iřeqqʷaz iceṭṭen, ccuren tenɛac n tsuǧatin, uřa d iseřman iceṭṭen. 44 Inni iccin zi tecnifin tuɣa aten di xemsa-ařaf n yeryazen.
Yeccu iggur x waman n řebḥar
45 Řexdenni iziyyar x imeḥḍaren nnes maḥend ad adfen di tɣarrabut, ad izwaren ɣar ujemmaḍ, ɣar Baytṣayda, am isqad Netta řɣaci. ■ 46 Awarni řami ten issqebbeḍ, iruḥ ɣar wedrar ḥima ad iẓẓaǧ. ■ 47 Řami dd-tewḍa tmeddit tuɣa taɣarrabut di řbuɣaz uca Netta tuɣa weḥḥdes x řbarr. ■ 48 Iẓra belli nitni ttemqetmaren s uqeddef n tɣarrabut, minzi asemmiḍ yusa asen-dd deg uɣembub. Ɣar uḥeṭṭu wiss arebɛa n ǧiřet yusa-dd ɣarsen Yeccu, iggur x wawan n řebḥar, uca tuɣa ixs ad ten iɛdu. 49 Umi t ẓrin iggur di řebḥar, ittɣiř asen d řexyař aɣeddar uca sɣuyyen, 50 minzi marra ẓrin t uca nnxeřɛen. Řexdenni issiweř akidsen, inna asen: “Ggem uř! Aqa d NECC, war teggʷedem ca!” 51 Inya-i-dd ɣarsen di tɣarrabut uca yarsa usemmiḍ. Tuɣa nitni arewwɛen aṭṭas deg ixef nsen uca tbehten, 52 minzi war fhimen walu i lmuɛjiza n tecnifin, minzi uř nsen tuɣa iqseḥ.
Asgenfi n waṭṭas n iwdan di Jinisaret
53 Umi ẓwan, usin-dd ɣar temmurt n Jinnisaret. ■ 54 Umi dd-ffɣen zi tɣarrabut, ɛeqřen t deɣya. 55 Uzzřen ɣar marra jjwayeh nni uca bdan ad dd-awyen inni tuɣa iheřcen aṭṭas di tassut ɣar wemcan mani sřin aqa-t Netta. 56 Mani ma dd-yusa, di tendint niɣ di ředcur niɣ di řeɛraṣiyyat, ssrusan as-dd imehřac deg ibriden uca ttzawagen t ad asen ismeḥ ad ḥadan mɣir abeḥřuř n ujeǧab nnes, u marra inni t iḥadan, ggenfan.