56
1 I umeqqran n imeɣnajen. S teɣnint n ‘Ict n tedbirt ibekkmem deg imucan iggʷejen’. N Dawud. Tira ineqcen. Řami t ṭṭfen Ifilisṭiniyyen di Jat. ■
2 Ḥinn xafi, a AREBBI, maɣar ijj n bnadem yarezzu ad ayi iṣarḍ,
iḥeṣṣar ayi ijj n umjahed ass marra.
3 Inni d ayi iḥeṣṣaren xsen ad ayi ṣarḍen ass marra,
maɣar inni kidi ittmenɣan aqa aten deg waṭṭas, a Amɛuǧi x kuřci!
4 Deg wass i di i ɣa ggʷedeɣ,
ad xak ttecřeɣ.
5 X AREBBI, wenni umi ɣa ṣebḥeɣ awař nnes,
x AREBBI i ttecřeɣ, war tteggʷideɣ ca,
maɣar min zemmaren ad ayi ggen midden? □
6 Nitni qeǧben awařen inu ass ikmeř,
marra tnawi nsen aqa aten xafi d řɣar.
7 Nitni munen, nuffaren,
nitni ḥeṭṭan inarziwen inu,
xmi arezzun ad nɣen řeɛmar inu.
8 Ma zemmaren ad arewřen waxxa ggin řɣecc?
Sehwa řegnus deg weɣḍab nnek, a AREBBI!
9 Cek tḥessbed ussan n weṭlaɛ inu.
Egg imeṭṭawen inu di tzeyyat n waman nnek,
ma war ǧint deg wedlis nnek?
10 Xenni ad dewřen řɛedyan inu ɣar ḍeffar,
deg wass umi ɣa řaɣiɣ.
Necc ssneɣ aya: AREBBI aqa-t akidi.
11 X AREBBI, wenni umi ɣa ssemɣareɣ awař nnes,
x SIDI, wenni umi ɣa ssemɣareɣ awař nnes,
12 x AREBBI i xef ttecřeɣ, war tteggʷideɣ ca,
maɣar min izemmar bnadem ad ayi yegg? ■
13 Xafi, a AREBBI, arsin lwuɛud i Cek ittwaggen.
Ad ten kemmřeɣ i Cek s uqadi.
14 Maɣar Cek tessnejmed řeɛmar inu zi řmewt,
u ma war teḥḍid uřa d iḍaren inu zeg uneqraḍ,
ḥima ad uyureɣ zzat i wudem n AREBBI di tfawt n yinni iddaren?