60
1 I umeqqran n imeɣnajen. S teɣnint n ‘Talillect d acehhad’.
Tira ineqcen n Dawud i useřmed. □
2 Awarni řami tuɣa ittmmenɣa ak-d Iramiyyen zi Misubutamya,
u ak-d Iramiyyen zi Ṣuba, idweř-dd Yuwab
uca iwta ayt n Idum di teɣzurt n Tmeǧaḥt, ɛecra ařaf n yeryazen. ■
3 A AREBBI, Cek tenḍareḍ aneɣ, tarẓid aneɣ.
Tuɣa tesɛared aṭṭas! Sbedd aneɣ ɛawed! ■
4 Cek tessenhezzed tammurt, tfeǧqed tt.
Sgenfa tireẓẓa nnes, maɣar aqa ttenhezza.
5 Cek tessecned ixef nnek i řgens nnek s řeqsaḥet.
Cek tewcid aneɣ ad nsu ccrab issdewwaxen.
6 Inni Cek itteggʷeden, teggid asen taɛeǧant
i ɣar ttrakkwařen zi fřitcat n řqews. Silah.
7 Ḥima imɛizzen nnek ad ttwafekken,
awi asenjem s ufus afusi nnek u arr-dd xaneɣ. ■
8 AREBBI tuɣa issawař di Zzawect nnes Iqeddsen,
s uyenni ad negzeɣ s řefraḥet.
Necc ad bḍiɣ Cakim u ad ɛebbareɣ taɣzurt n Sukkut.
9 Jilɛad inu, Manassa inu,
Ifrayim d aseřqi ijehden n uzeǧif inu,
Yahuda d amgewwed inu.
10 Mu’ab d ssarij inu i usird,
x Idum ad nḍareɣ tisiřa inu,
necc ad dduqzeɣ s usřiwřew x temmurt n Filicit.
11 Wi d ayi i ɣa inedhen di tendint ifaryen?
Wi d ayi ɣa igewwden ɣar Idum?
12 Ma war d aneɣ tenḍared, aya, AREBBI,
u ak-d řɛeskarat nneɣ ma war akidsen dd-teffiɣed ɛad, a AREBBI?
13 Ewc aneɣ afus ḥima ad aneɣ tessnejmed zi řeḥṣaret,
maɣar asenjem s ufus n yijj n bnadem aqa-t baṭeř.
14 Ak-d AREBBI ad negg s wemḥad,
Netta ad iɛfes x yenni d aneɣ iḥeṣṣaren.