143
1 Azehhed n Dawud.
A SIDI, seř i tẓaǧit inu, sḥess i uzaweg inu.
Arr-dd xafi ɛlaḥsab tidett nnek, ɛlaḥsab tasegda nnek.
2 War ttegg ccreɛ ak-d umsexxar nnek,
maɣar uřa d ijj zeg inni iddaren ad yiři d amsegged zzat i wudem nnek. ■
3 Minzi řeɛdu iḍeffar řeɛmar inu,
iɛeffes x tudart inu ɣar temmurt,
issrusa ayi deg imucan n taǧest,
am yenni immuten zi mecḥař uya.
4 Buḥbeř inu ittefciř xafi,
uř inu yarewweɛ di daxeř inu.
5 Necc ttɛeqřeɣ x wussan iɛdun,
ttxemmameɣ di marra timegga nnek,
ttxarrṣeɣ di řefɛayeř n ifassen nnek. ■
6 Necc ttbezzɛeɣ ifassen inu ɣarek,
řeɛmar inu aqa-t zzatek am ict n temmurt iffuden. Silah.
7 Arr-dd xafi deɣya, a SIDI, buḥbeř inu ittefciř,
war ssnuffara udem nnek zzayi,
maḥend war ddikkwiřeɣ am yenni dd-ihekkwan deg weḥfur n wenḍeř.
8 Ejj ayi ad sřeɣ i tmexsiwt nnek icewwaren ɣar teffut,
maɣar ttecřeɣ xak.
Scen ayi abrid i ɣa uyureɣ,
maɣar ssgeɛɛdeɣ řeɛmar inu ɣarek. ■
9 A SIDI, kkes ayi-dd i řɛedyan inu,
ɣarek i dd-arewřeɣ.
10 Seřmed ayi ad ggeɣ min iǧan i arḍa nnek, maɣar Cek d AREBBI inu.
Ejj Arruḥ nnek iṣebḥen ad ayi indeh deg ict n temmurt iwaṭan.
11 A SIDI, arr-dd dayi tudart di ṭṭweɛ n Yisem nnek.
S tsegda nnek, suffeɣ řeɛmar inu zi řeḥṣaret,
12 areddeǧ řɛedyan inu di tmexsiwt nnek icewwaren,
qḍa x marra inni d ayi iḥeṣṣaren,
maɣar necc d umsexxar nnek. ■