Tiɣarṣa iddaren
12
1 Ttřaɣiɣ kenniw, a aytma, s arreḥmet tameqqrant n AREBBI, ad tqeddmem arrimat nwem d taɣarṣt iddaren, iqeddsen, yarḍan i AREBBI, wa d aɛbad nwem icuwwaren. ■ 2 War temquddam ak-d ddunect-a, maca beddřem s uřeqqem n řeɛqeř nwem zi jdid ḥima ad tqeǧbem min ixs AREBBI: min icnan d min yarḍan d min ikemmřen. ■
3 Aqa s arḍa tenni d ayi immewcen, qqareɣ i kuř ijjen zzaywem, war ttxarreṣ sennej i min ittřiq uxarraṣ nnes, maca xarreṣ nican di min ittřiqen řqedd n l’iman i iwca AREBBI i kuř ijjen zzaywem. ■ 4 Am mammec ɣarneɣ aṭṭas n iɣezdisen deg ict n arrimet uca marra iɣezdisen n arrimet war ɣarsen bu řxedmet d icten, ■ 5 ammu neccin, waxxa d aṭṭas, aqa aneɣ d ict n arrimet di Lmasiḥ d iɣezdisen ijjen i wenneɣni. ■ 6 Aqa ɣarneɣ tiwhibin imsebḍan ɛlaḥsab arḍa i d aneɣ immewcen: ijjen ɣares tawhibt maḥend ad ittnabb ɛlaḥsab řqedd n l’iman nnes, ■ 7 niɣ nneyyet n tsexxart maḥend ad isexxar, niɣ řxedmet n umseɣɣar maḥend ad issɣar, ■ 8 niɣ tawhibt n usfewwej maḥend ad issfewwej, niɣ tawhibt maḥend ad iwc s tecrimet, niɣ tawhibt n uḍebbar s wemḥaḍ, niɣ tawhibt n arreḥmet s řefraḥet. ■
Tayri jar wawmaten
9 Ad tiři tayri nwem břa nnifaq. Carhem řɣar, tcebbarem di min icnan.
10 Iřim mliḥ ijjen ak-d tawmat nwem, xsem ijj i wenneɣni, izzarem ad tcennɛem ijjen wenneɣni. ■
11 Iřim d imḥaḍen, war ttiřim d ifinyanen. Iřim d timessi di arruḥ, ɛebdem Arebbi nwem,
12 Farḥem am tṣebbarem. Di řmeḥnet ṣbarem. Ṭṭfem řebda di tẓaǧit nwem. ■
13 Wcem afus di min iḥdajen imqeddasen. Ggem s řeḍrafet ak-d ibarraniyyen. ■
14 Barkem inni kenniw imarrten, barkem war neɛɛřem ca. ■
15 Farḥem ak-d inni ifarḥen, rum ak-d yenni ittrun.
16 Ḥesbem aytmatwem am mammec tḥessbem i ixef nwem, War ttiřim d imɛeffaren, maca ruḥem ak-d imwaḍɛen. War ttiřim ca d imiɣisen ak-d yixef nwem. ■
17 War ttarrim ca ḥed x řɣar s řɣar, maca ggem min icnan i marra iwdan. ■
18 Mařa tzemmarem, mecḥař ma i dd-ittasen zzaywem, ṣeřḥem ak-d marra iwdan. ■
19 War ttentiqimem ca i yixef nwem, a imɛizzen, maca wcem amcan i weɣḍab minzi tura: “Mařa war tarrim tasɣart s yixef nwem, xenni Necc ad awem ntaqmeɣ, iqqar AREBBI.” ■
20 Mařa iǧuẓ řeɛdu nwem, seccem t, mařa ifud, wcem as ad isu, minzi mařa teggid aya, ad tyarwed řefḥem itteḥduduqen x uzeǧif nnes. ■ 21 War ttejji ca řɣar ad cek iɣřeb, maca ɣřeb x řɣar s řxar.