Izři n Musa
32
1 “Sřem, a ijenwan, ad ssiwřeɣ!
Ejj tammurt ad tseř i wawařen n uqemmum inu!
2 Ejj taɣuri inu ad tudem amecnaw anẓar,
ad hwant tiwařin inu amecnaw nnda,
amecnaw ict n thiḍurt x uɣemmuy aziza
u amecnaw tinecnacin x wefsu,
3 minzi necc ad barrḥeɣ Isem n SIDI,
arrem-dd řemɣaret i AREBBI nneɣ!
4 Netta d Taṣḍart, řxedmet nnes nican,
minzi marra ibriden nnes ttwaseggden,
ijj n Arebbi d amtiqqi břa řɣecc,
aqa-t d amsegged d nican i yeǧa.
5 Řgens aqa issefsed ixef nnes,
nitni war ǧin ca d iḥenjiren nnes,
řɛib aqa-t xasen,
aqa-t d ijj n jjiř ifarɣ u ixnunnes.
6 Ma texsem ad teggem aya i SIDI,
a řgens abuhaři d wefɣur!
Ma war iǧi Netta d Babac nni cek isɣin,
d wenni cek iggin u d wenni cek ikewwnen?
7 Idarem ussan iɛdun,
xemmem iseggʷusa n jjiř ař jjiř nneɣni,
seqsa babac u netta ad ac t iɛawed
u seqsa imɣaren u nitni ad ac t inin.
8 Umi iwca Umɛuǧi x kuřci tasɣart nnes i marra řegnus,
umi ibḍa iḥenjiren n Adam, issgeɛɛed iymiren n řegnus
ɛlaḥsab řqedd n ayt n Israil.
9 Minzi tasɣart n SIDI d řgens nnes,
Yaɛqub d afiřu n řeɛbar n tesɣart nnes.
10 Yufa i-t di temmurt n řexřa,
di tnezruft ixřan ak-d řewḥuc i ittzun,
inneḍ as-dd, isseřmed i-t,
iḥḍa i-t amecnaw mummu n tiṭṭ nnes.
11 Amecnaw agider nni issfaqen řɛucc nnes,
iṭṭaw sennej i warrud nnes zi ssa ɣar da,
ittbezzeɛ afriwen nnes,
iksi i-t uca yarebbu t x wafriwen nnes,
12 ammu indeh i-t SIDI waha
uca war tuɣi din akides ca n arebbi d aɣrib.
13 Issenya i-t x tɛuřař n temmurt
uca icca řɣiǧet n yeyyar.
Ijja i-t ad iẓemm tamment zi jjarf,
d zzect zeg weẓru n teṣḍart, ■
14 třussi n tfunasin d uɣi n wuǧi,
s tadunt n izmaren d icarriyyen,
inni iǧan amecnaw tarwa n Bacan, d iɣayḍen,
s mummu n waren n irden.
Ɛawed cek teswid zeg idammen n uḍiř, binu iṣfan.
15 Idweř Yacurun iqbubbez uca iẓẓeɛbeḍ
- ‘Aqa tmesřed u teqbubbzed, wah, s tadunt tᵉttwadřed!’ -
uca ismeḥ di Arebbi nni t dd-ixeřqen
uca isseḥqar Taṣḍart n usenjem nnes.
16 S irebbiten iɣriben ssekkaren tusmi nnes,
s jjɛayef sɛaren t.
17 Nitni qeddmen tiɣarṣa i ccwaṭen, war iǧi i Arebbi,
i irebbiten nni war ssinen,
irebbiten n jdid, inni dd-yusin ɛad mammec,
war zzaysen ttarjijjen ibabaten nwem.
18 Taṣḍart nni cek dd-yejjin, tsemḥed dayes
u tᵉttud Arebbi nni i cek dd-yurwen s řewjeɛ.
19 Iẓra SIDI man aya uca issehqar i-ten,
zi ssibbet n usduqqez n iḥenjiren nnes d yessis.
20 Netta inna: ‘Ad zzaysen ffareɣ udem inu,
ad ẓareɣ mammec i ɣa yiři zman uneggaru nsen,
minzi nitni d ijj n jjiř ittneqřab,
d tarwa i di war iǧi řmanet.
21 Nitni ssekkaren tusmi inu s min war iǧin d Arebbi,
sɛaren ayi s řexyařat nsen ibeṭṭiřen.
Necc ad ssekkareɣ tusmi nsen s min war iǧin d řgens,
s yijj n řgens d abuhaři ad ten sɛareɣ. ■
22 Minzi s weɣḍab inu tekkar tmessi,
ad tecmeḍ ař řaxart din swadday
uca ad tecc tammurt d řɣiǧet nnes
u ad tessecmeḍ tisi n idurar. ■
23 Necc ad asen arniɣ iceřwawen,
ad xasen neyyceɣ fřitcat inu.
24 Ad ttwaheyyfen s řaẓ
uca ad ttwaṣarḍen s ṭṭaɛun u s wareddeǧ amerzag
u Necc ad daysen ssekkeɣ tiɣmas n řmař
s ssem ineqqen n ifiɣran inni ittmuǧuɣen di tɛejjajt.
25 Zi barra ad ikkes ssif tarrawt
u zeg wexxam n daxeř ad teřqef tiggʷudi:
am ubřiɣ am taɛzarect, aseymi ak-d umeccaybu.
26 Tuɣa xseɣ ad iniɣ: ‘Am usemmiḍ ad ten faretkeɣ,
ggur ad ssbeddeɣ řidaret nsen jar iwdan’,
27 mři war ggʷideɣ zeg wesɛar n řeɛdu,
ḥima iɣrimen nsen war t nekkaren uca ad inin:
‘Ifassen nneɣ, inni ittwasgeɛɛden ammu s jjehd,
ggin aya marra, war iǧi d SIDI.’
28 Minzi nitni d ijj n řgens břa array
u war daysen d řefhamet.
29 Mři ggin tiɣit, xenni iggur ad fehmen aya
u ad wcen taynit i uneggar nsen.
30 Mammec izemmar ad iḍfar ijj n bnadem ařef n iwdan
u mammec zemmaren tnayen ad arren ɛecra-ařef ad arewřen
mařa war d asen temmenz Teṣḍart nsen
uca war d asen isellem SIDI i nitni?
31 Minzi taṣḍart nsen maci amecnaw Taṣḍart nneɣ.
Ejj ad ḥekmen řɛedyan nneɣ s ixef nsen.
32 Minzi tazayart nsen teǧa zi tzayart n Sadum
u zeg iyyaren n Ɛamurra
u aḍiř nsen d aḍiř n ssem
u ɣarsen izekkunen ccuren s tarzugi. □
33 Binu nsen amecnaw aṣudi n tmessi n řhaycat
u amecnaw ssem ineqqen n třefsiwin.
34 Ma marra aya war ɣari ittwaxzen,
ittwacemmeɛ deg ixxamen n txubay inu?
35 D Necc i yeǧan x nneqmet d řexřaṣ,
xmi i ɣa iḥřuǧeḍ uḍar nsen.
Ass n uḍeyyeɛ nsen aqa yudes
uca min igguren ad xasen dd-yiři, ad imsar deɣya. ■
36 Minzi SIDI ad igg tasegda i řgens nnes,
uca ad iḥenn x imsexxaren nnes xmi i ɣa iẓar belli jjehd immeksi
uca war din iqqim ɛad wenni ittwaṭṭfen d wenni ijjin. □
37 Xenni ad yini: ‘Mani iǧan irebbiten nsen,
taṣḍart nni di nnufaren,
38 irebbiten nni zi ccin tadunt n tɣarṣa nsen,
inni zi sessen binu n tewhibin n useyyeb nsen?
Ejj i-ten ad kkaren, ad cek ɛawnen
u ejj i-t ad xawem issduři.’
39 Xzarem řexxu, belli NECC d NECC i ǧiɣ,
u war din ca uřa d ijj n arebbi akidi.
Necc neqqeɣ u Necc sseddareɣ,
Necc tteḥḥiɣ u ssgenfiɣ
u war din wi i ɣa inejmen zeg ufus inu. ■
40 Minzi Necc ad sswiẓẓḍeɣ afus inu ɣar ujenna,
ad iniɣ: ‘Necc aqa ddareɣ i řebda!’
41 Mařa ssqeḍɛeɣ ssif inu ittwessgen
uca afus inu ad iṭṭef di řḥukm,
xenni Necc ad ntaqmeɣ zi řɛedyan inu
u zeg inni d ayi icarrhen.
42 Ad sscareɣ fřitcat n řqews inu s idammen
uca ssif inu ad iṣarḍ aysum
n idammen n wenni ittwanɣen u n wenni ittwaḥebbsen
u zeg uzeǧif n řeɛdu ak-d ijeṭṭayen n ucewwaf nnes. □ ■
43 Sřiwřewem, a řegnus!, ak-d řgens nnes,
minzi Netta ad intaqem i idammen n imsexxaren nnes
uca ad dd-ittarri nneqmet x řeɛdu nnes
uca ad ifdi x temmurt nnes d řgens nnes.” □ ■
44 Yusa-dd Musa uca issiweř marra awařen n tizřit-a x imezzuɣen n řgens, netta d Huciɛa, mmis n Nun. □ 45 Umi ikemmeř Musa marra awařen-a i zi issiweř ɣar marra Israil, 46 inna asen: “Arrem marra awařen-a nni x d awem nniɣ ass-a ɣar wuř nwem, ḥima ad ten tumurem i iḥenjiren nwem maḥend ad ḥḍan marra awařen n Ccariɛa aya ad zzaysen ggen, 47 minzi war iǧi d awař n baṭeř i kenniw, maca d tudart nwem. S wawař-a ad tezzuggartem ussan nwem x temmurt i ɣar i ɣa teẓwim x L'Urdun maḥend ad tt tᵉṭṭfem d řwart.”
48 Issiweř SIDI ak-d Musa deg wass nni, inna:
49 “Gaɛɛed adrar n Abarim, aqa-t d adrar n Nabu nni iǧan di temmurt n Mu’ab arendad n Ariḥa, uca xzar tammurt n Kenɛan nni i ɣa wceɣ d řwart i ayt n Israil, ■ 50 uca mmet x wedrar nni ɣar i ɣa tgeɛɛded, ttwasmun ɣar řejdud nnek, am mammec immut umac Harun x wedrar n Hur uca ittwasmun ɣar řejdud nnes, ■ 51 minzi kenniw teɣdařem zzayi di řwest n ayt n Israil ɣar waman n Mariba-Qadac di řexřa n Ṣin, minzi kenniw war d ayi tessqeddsem di řwest n ayt n Israil. ■ 52 Xenni řexxu ad ṭẓared tammurt zzatek, maca war ttidfed ca ɣar temmurt nni i ɣa wceɣ i ayt n Israil.”