Bulus d ambarreḥ n Řexbar Aṣebḥan i řegnus
3
1 S uyenni necc, Bulus, aqa ayi d ameḥbus n Yeccu Lmasiḥ, i kenniw inni iǧan zi řegnus, ■ 2 mařa zeɛma aqa tesřam x tsexxart n arḍa n AREBBI i d ayi immewcen jarawem, ■ 3 belli ittwassargeb ayi-dd ssirr-a, am izzareɣ uriɣ awem-dd s drus. ■ 4 Xmi i ɣa tɣarem man aya, tzemmarem ad tfehmem řefhamet inu n ssirr n Lmasiḥ, 5 wenni war ittwasargeb ca di tarwa n bnadem di řecyur n zic, am mammec ittwaɛarra xas řexxu s Arruḥ i rrusul imqeddasen nnes u i inabiyyen nnes, □ ■ 6 aḥeqqa inni zi řegnus ad iřin d iwriten akidsen, u iɣezdisen n Arrimet nnes u n lwaɛd nni dayes immewcen s Řexbar Aṣebḥan, □ 7 i zi dewřeɣ d amsexxar ɛlaḥsab tawhibt n arḍa n AREBBI i d ayi immewcen ɛlaḥsab jjehd nnes i dayi ixeddmen. ■ 8 Aqa immewc ayi arḍa aya, i necc d amuqřiř qaɛ jar marra imqeddasen, ḥima ad barrḥeɣ s Řexbar Aṣebḥan, iwa agřa n Lmasiḥ i war nzemmar ad nefhem, ■ 9 u ḥima ad ssuffɣeɣ ɣar tfawt i marra min ixs ad yini uwekkeř n ssirr i tuɣa inuffaren deg ikuden n zic di AREBBI, wenni i dd-ixeřqen kuřci, ■
10 ḥima tiɣit n AREBBI ak-d waṭṭas n iɣezdisen nnes ad tiři tᵉttwasnen s tmesmunt ɣar ṣṣulaṭat d řḥukkam deg ujenna, ■
11 min tuɣa issewjed Netta qbeř zi řebda uca ikemmeř i-t di Siditneɣ Yeccu Lmasiḥ,
12 wenni dayes aqa ɣarneɣ taryast d wadaf ak-d ttiqet s l’iman nnes. ■
13 S uyenni ttzawgeɣ kenniw maḥend war ttiḥřem ca s řemḥayem inu di ṭṭweɛ nwem. Aqa man aya i uɛuǧi i kenniw. ■
Taẓaǧit n Bulus x Ifasusiyyen
14 Ad adareɣ s ifadden inu zzat i Tbabat n Siditneɣ Yeccu Lmasiḥ
15 i Wenni umi semman kuř ijj n tbabat i iǧan deg ijenwan d temmurt,
16 ḥima ad awem iwc ɛlaḥsab agřa n uɛuǧi nnes u ḥima ad tᵉttwasjehdem s jjehd s Arruḥ nnes di bnadem n daxeř, ■
17 ḥima Lmasiḥ ad izdeɣ deg wuřawen nwem s l’iman u s tayri, x minni teccatem iẓewran u ad tesmetnen dsas nwem, ■
18 ḥima ad tzemmarem ad tfehmem ak-d marra imqeddasen min teɛna tiru d tuzzeggart d řuɛřa d řaǧaɣ,
19 u ad tessnem ɛawed řemɣaret n tussna n tayri n Lmasiḥ, uca ad tiřim tɛemmarem s marra aɛemmar n AREBBI.
20 Maca i Netta umi ɣares tizemmar ifeyyḍen ḥima ad igg di ṭṭweɛ nneɣ sennej i min nettᵉttar niɣ nettxarreṣ, ɛlaḥsab jjehd nnes i ixeddmen dayneɣ, ■ 21 i Netta ikkar as-dd uɛuǧi di Tmesmunt s Yeccu Lmasiḥ, di marra řecyur i řebda qaɛ. Amin. □