Řɛahd n Arebbi ak-d Abram
15
1 Awarni man aya yusa-dd wawař n SIDI ɣar Abram di tmeẓriwt. Inna as “War tteggʷed ca, Abram, Necc d aseřqi i cek, řmunet nnek temɣar aṭṭas d Necc.” ■ 2 Uca inna Abram: “Sidi inu, SIDI, min d ayi ɣa tewced, maɣar necc ad raḥeɣ ammu břa mmi u Aliɛazir zi Dimacq ad yiři amecnaw ‘mmi’ x wagřa n taddart inu?” □ 3 Inna Abram ɛawed: “Xzar, war d ayi tewcid zzariɛet, s uyenni, wenni iǧan amecnaw mmi n taddart inu, ad yiři d awrit inu!” □ 4 Uca xzar, awař n SIDI yusa-dd ɣares, inna: “War cek iwarret ca wa, maca wenni i ɣa iffɣen zzayek ad yiři d awrit nnek.” 5 Issuffeɣ i-t ɣar barra, inna: “Xzar ɣar ujenna, tḥesbed itran, mařa tzemmared ad ten tḥesbed!” Uca inna as: “Ammu i ɣa tiři zzariɛet nnek.” ■ 6 Netta yumen di SIDI uca iḥseb as t-i-dd d tasegda. □ ■
7 Inna as ɛawed: “Necc d SIDI, wenni cek dd-yiwyen zi Ur n Ikaldaniyyen, ḥima ad ac wceɣ tammurt-a d řwart.” ■ 8 Netta inna: “Sidi inu, SIDI, s minzi i ɣa ssneɣ belli ad tt warteɣ?” 9 Inna as Netta: “Awi ayi-dd ict n tyenduzt n třata n iseggʷusa d ijj n iɣayḍ n třata n iseggʷusa d ijj n icarri n třata n iseggʷusa d ict n tejlilleḥt d ijj n wedbir d ameẓyan.”
10 Netta yiwi-dd ɣares marra man aya, ibḍa ten x wezyen u igga kuř azyen qibač i wenneɣni, maca war ibḍi ca ijḍaḍ.
11 Hwan-dd ijḍaḍ ittkeccaḍen x imurḍas, maca Abram yuẓẓeř xasen.
12 Ɣar uɣeǧay n tfuct, imsar aqa yusa as-dd i Abram ijj n yiḍeṣ yuǧeɣ, xzar, tiggʷudi d taǧest iḥedqen wḍan-dd xas.
13 Xenni inna i Abram: “Ssen s tidett aqa zzariɛet nnek ad tiři d tabarranect deg ict n temmurt i war iǧin nnes uca ad asen xedmen am isemɣan u nitni ad xasen ggen aɣiř arebɛa-mya n iseggʷusa. ■
14 Maca řgens umi ɣa xedmen am isemɣan, ad xasen ḥekmeɣ ɛawed, uca awarni man aya ad ffɣen s wagřa imɣar. ■
15 Cek maca ad traḥed ɣar řejdud nnek s řehna uca ad cek neḍřen am umeccaybu iweqqar. ■
16 Jjiř wiss arebɛa ad dd-iɛqeb danita, minzi řqedd n řmuɛṣiyyet n Imuriyyen ɛad war ikemmeř.” ■
17 Řami teɣři tfuct uca tedweř d taǧest, tuɣa din afarran iddexxnen u iɛdu ijj n weṣfeḍ n tmessi jar izeynan nni. □
18 Deg wass nni nnit igga SIDI ijj n Řɛahd ak-d Abram, inna: “I zzariɛet nnek umi wciɣ tammurt-a zeg yeɣzar n Miṣra ař iɣzar ameqqran, iɣzar n Lfuraṭ: ■
19 Iqiniyyen, Iqeniziyyen, Iqedmiyyen, 20 Iḥittiyyen, Ifirziyyen, Irafawiyyen, 21 Imuriyyen, Ikenɛaniyyen, Igirgaciyyen d Iyibusiyyen.”