32
1 N Dawud. Axemmi.
Sseɛd n wenni umi tᵉttwaɣfar tɛeddit nnes,
wenni umi idřin x ddnub nnes. ■
2 Sseɛd n weryaz wenni umi war iḥeṣṣeb SIDI řmuɛṣiyyet nnes,
wenni ɣar iǧa buḥbeř war dayes bu řɣecc.
3 Umi sqareɣ, arcan ixsan inu,
s uzehhar inu, ass marra.
4 Maɣar ass d ǧiřet issedqeř ayi ufus nnek ,
idammen n tudart inu dewřen am řaẓaɣ n unebdu. Silah.
5 Ssaregbeɣ ac ddenb inu,
war ssduryeɣ řmuɛṣiyyet inu.
Necc nniɣ: “Ad neɛmeɣ zeg ixeṭṭan inu ɣar SIDI!”,
xenni Cek teɣfared ayi řmuɛṣiyyet n ddenb inu. Silah. ■
6 S uyenni marra amtiqqi ad ac isjed di řweqt umi ɣa tejjed bnadem ad Cek yufa.
Xmi din ict n sseḥřet n waman aṭṭas, war t třeqqef qaɛ.
7 Cek d amcan n udurri i necc,
tessared ayi zi řeḥṣaret,
tquwwared ayi s iɣuyyan n řefraḥet n ufekki. Silah. ■
8 Necc ad cek ssɣareɣ uca ad ac ssřemdeɣ abrid ittxeṣṣa ad dayes tuyured.
Necc ad cek weṣṣiɣ, ad xak tiři tiṭṭ inu.
9 War ttiři amecnaw ayis,
amecnaw asardun břa řeɛqeř,
inni ittxeṣṣa ad ten qemmɛen s ssrimet d weryam,
niɣ war izemmar ad ɣarek dd-iqarreb. ■
10 Aṭṭas ǧant tamara n uɛeffan,
maca wenni ittcařen x SIDI,
ad as iquwwar Netta s tmexsiwt nnes icewwaren.
11 Farḥem di SIDI, arecqem, a imseggaden,
sřiweřwem, a marra inni ɣar iǧa wuř iseggmen!