Asgenfi n ijjen wenni d adarɣař zi temẓi nnes
9
1 Umi xasen dd-ikka, iẓra ijj n weryaz tuɣa d adarɣař zeg wami dd-ixřeq. 2 Imeḥḍaren nnes sseqsan t, nnan: “A Amseřmad, wi ixḍan, ma d wa niɣ lwalidin nnes ařami dd-ixřeq d adarɣař?” 3 Yeccu yarra-dd: “Uřa d netta war ixḍi uřa d lwalidin nnes, maca man aya aqa imsar, ḥima ad dayes ḍharent řexdayem n AREBBI. 4 Icuwwar ad xedmeɣ řexdayem n wenni d ayi dd-issekken maḥend ɛad d aziř. Ad dd-tas taǧest mani war izemmar uřa d ijj ad ixdem. 5 Mintra Necc aqa ayi di ddunect, Necc d Tafawt n ddunect.” ■ 6 Awarni řami inna ammu, issusef di temmurt, igga abeǧaɛ zeg ikuffan nni uca iḥennec tiṭṭawin n udarɣař s ubeǧaɛ. ■ 7 Xas uca inna as: “Ruḥ, tessirded di tuyeřmamt n useɣḍeṣ n Siluwam!”. Iruḥ, issird, idweř ittwařa. □
8 Jjiran d yenni tuɣa t iẓrin qbeř ittettar, nnan: “Ma war iǧi d wa d wenni tuɣa ittɣiman ittettar?” ■ 9 Ca zzaysen nnan: “Aqa d netta!” Nnan inneɣni: “Lla, maca ittawi-dd dayes!” Maca netta s yixef nnes inna: “Aqa d necc!”
10 Nnan as: “Mammec temsar ttwarezment tiṭṭawin nnek?”
11 Yarra-dd, inna asen: “Bnadem umi qqaren Yeccu, igga abeǧaɛ, iḥennec tiṭṭawin inu uca inna ayi: ‘Ruḥ ɣar tuyeřmamt n Siluwam, tessirded!’ Xenni ruḥeɣ, ssirdeɣ uca dewřeɣ ttwařiɣ.”
12 Nnan as: “Mani iǧa Netta?” Inna: “War ssineɣ.”
13 Awyen-dd wenni tuɣa iǧa qbeř d adarɣař ɣar Ifarisiyyen.
14 Tuɣa d ssebt řami igga Yeccu abeǧaɛ u yarzem as tiṭṭawin nnes. ■
15 Sseqsan t Ifarisiyyen ɛawed: “Mammec tdewřed tᵉttwařid?” Yarra-dd xasen: “Igga abeǧaɛ x tiṭṭawin inu, xenni ssirdeɣ uca dewřeɣ ttwařiɣ.”
16 Ca zeg Ifarisiyyen nnan: “Bnadem-a war iǧi ca zi AREBBI, minzi Netta war ittweqqar ca ssebt.” Ca nneɣni nnan: “Mammec izemmar ijj n bnadem d aɛeffan ad igg řeɛřamat am tina?” Uca imsar ubeṭṭu jar asen. ■
17 Nnan ɛawed i udarɣař: “Min xas teqqared cek, ařami yarzem tiṭṭawin nnek?” Netta inna: “Aqa-t d anabi!” ■
18 Maca Udayen war zzayes uminen ca belli netta tuɣa d adarɣař uca idweř ittwařa, ařami d řaɣan x lwalidin n wenni idewřen ittwařa.
19 Sseqsan ten: “Ma wa d mmitwem min xef teqqarem aqa ittwaxřeq-dd d adarɣař? I mammec igga ittwařa řexxu?” 20 Arrin-dd lwalidin nnes, nnan: “Neccin nessen belli wa d mmitneɣ, aqa ittwaxřeq-dd d adarɣař. 21 Maca mammec igga ittwařa řexxu, war nessin, u wi d as yarezmen tiṭṭawin nnes war t nessin ca ɛawed. Seqsam t simant nnes, netta aqa d abřiɣ, ad issiweř x yixef nnes.” 22 Nnan lwalidin nnes ammu minzi ggʷeden zeg Wudayen, minzi Udayen mɛahaden belli wenni i ɣa icehden aqa Netta d Lmasiḥ ad ittwamenḍar zi temzida. ■ 23 S uyenni nnan lwalidin nnes: “Netta aqa-t d abřiɣ, seqsam t simant nnes.”
24 Xas uca řaɣan-dd wiss martayen x weryaz wenni tuɣa d adarɣař, nnan as: “Sɛuǧa AREBBI! Aqa nessen belli Aryaz-a d ijj n umednub.” ■ 25 Netta yarra-dd, inna asen: “Ma Netta d amednub war ssineɣ. Necc ssneɣ ict n tmesřact, aqa tuɣa ayi d adarɣař, řexxu ttwařiɣ!” 26 Nnan as ɛawed: “Min zzayek igga? Mammec d ac igga yarzem tiṭṭawin nnek?” 27 Inna asen: “Aqa nniɣ awem t, maca kenniw war tesřim. Mayemmi texsem ad t tesřem i twařa nneɣni? Ma texsem uřa d kenniw ad tdewřem d imeḥḍaren nnes?” 28 Kkwaren t, nnan: “Cek d ameḥḍar nnes! Maca neccin aqa d imeḥḍaren n Musa. 29 Neccin nessen aqa AREBBI issiweř ak-d Musa, maca Aryaz-a wanita war nessin ca manis Netta.” 30 Yarra-dd weryaz, inna asen: “Aqa di man aya řeɛjeb, kenniw war tessinem ca manis Netta, waxxa amenni Netta yarzem ayi tiṭṭawin inu. 31 Neccin nessen, aqa AREBBI war ittesři ca ɣar imednab, maca mařa ca n ijjen ittweqqar i-t uca ittegg min ixs Netta, aqa Netta ad ɣares iseř. ■ 32 Ɛemmarṣ war ittwasři qaɛ, aqa ca n ijjen yarzem tiṭṭawin n ijjen ixřeq-dd d adarɣař. 33 Maɛlik wa war iǧi ca zi AREBBI, war izemmar ad igg walu!” 34 Arrin-dd, nnan as: “Cek txeřqed-dd tkemmřed di ddnub, ma xenni tesseřmaded aneɣ?” Xenni nḍaren t ɣar barra.
35 Isřa Yeccu belli nḍaren t ɣar barra, uca umi t yufa, inna as: “Ma tumned di Mmis n AREBBI?” 36 Yarra-dd, inna: “Min iɛna Netta, a Sidi, ḥima ad dayes amneɣ?” 37 Inna as Yeccu: “Aqa cek teẓrid t uřa d wenni akik issawařen aqa-t d Netta.” 38 Netta inna: “Umneɣ, a Sidi!”. Uca yuḍar, iɛebd as. 39 Yeccu inna: “I řḥukm i dd-usiɣ ɣar ddunect-a, ḥima ad ẓaren inni war ittwiřin u ḥima inni ittwařan ad darɣřen.” ■
40 Umi sřin ca n Ifarisiyyen i kides iǧan man aya, nnan as: “Ma aqa d neccin ɛawed d idarɣařen?” 41 Inna asen Yeccu: “Maɛlik teǧam d idarɣařen war ɣarwem ittiři bu ddnub, maca řexxu teqqarem: ‘Aqa nettwařa!’ S uyenni ad iqqim ddnub nwem ibedd.”