141
1 Azehhed n Dawud.
A SIDI, necc ttřaɣiɣ ɣarek, deɣyat ɣari,
seř ɣar tmijja inu xmi dd xak i ɣa ttřaɣiɣ.
2 Iři ad tbedd tẓaǧit inu am řebxur ittfuḥen zzat i wudem nnek,
uřa d asgeɛɛed n ifassen inu am tewhibt n tmeddit. ■
3 A SIDI, egg ijj n uɛessas ɣar uqemmum inu,
ḥḍa tawwart n iyencicen inu.
4 Egg aqa uř inu war ittnejbid ɣar ict n tmesřact d taɛeffant,
maḥend ad ggeɣ timegga s řɣecc ak-d iryazen nni itteggen řmuɛṣiyyet,
egg aqa necc war ttᵉtteɣ zi tazyuḍi nsen.
5 Ejj amsegged ad ayi iwwet, maɣar aya d tamexsiwt icewwaren,
mařa netta ittsegged ayi, aya d zzect x uzeǧif inu,
ad tt iqbeř uzeǧif inu,
maɣar ammu taẓaǧit inu ɛad ḍidd i tmegga nsen iɛeffnen. □
6 Řquḍat nsen mmenḍaren swadday x uɣezdis n jjarf,
aqa sřin belli awařen inu iḍarfen.
7 Axmi tᵉttwacarrez u tennurzem temmurt,
ammu i ttwazeǧɛen ixsan nneɣ ɣar uqemmum n řaxart. ■
8 Maca tiṭṭawin inu xezzarent-i-dd ɣarek, a SIDI, Sidi inu,
necc ttecřeɣ xak, war ttejji řeɛmar inu d aɛaryan.
9 Siggʷej ayi i wemnaɛ n řfex i d ayi nedyen,
zi txecfin n yinni itteggen řmuɛṣiyyet.
10 Iři iɛeffanen ad wḍan marra di traccawin nsen,
min ɣa kkeɣ ɛedduɣ.