17
1 Taẓaǧit n Dawud.
A SIDI, seř ɣar min iǧan nican, ggem řbař i uɣuyyi inu,
ewc amezzuɣ xmi ttẓaǧiɣ s iyencicen war zzaysen dd-ittekk ca řɣecc.
2 Ejj řḥeqq inu ad iffeɣ zi zzat i wudem nnek,
ejj tiṭṭawin nnek ad xezzarent ɣar min iǧan iseggden.
3 Cek tqeǧbed uř inu, tarzud dayes s ǧiřet.
Tjarrbed ayi, maca war tufid walu.
Mařa xarrṣeɣ di ca war iḥři, war dd-teffiɣ ca zeg iyenciden inu.
4 X min tteggen iwdan,
aqa ḥḍiɣ ixef inu zi tebridin n ayt n bu-řexcunet,
ɛlaḥsab awař zeg iyencicen nnek.
5 Egg iṣuraf inu di jjurrat n iḍaren nnek,
ḥima war farrɣen iḍaren inu.
6 Necc řaɣiɣ xak, minzi Cek ad xafi dd-tarred, a Arebbi,
ewc ayi amezzuɣ, seř i min ɣa iniɣ.
7 Scen řeɛjeb n tmexsiwt nnek icewwaren,
Cek d wenni issenjamen inni yarezzun mani i ɣa yarewřen
zeg ufus n yenni ittɣewwɣen x ufus nnek afusi.
8 Ḥḍa ayi am mummu n tiṭṭ nnek,
snuffar ayi di tiři n wafriwen nnek □
9 zeg iɛeffanen inni d ayi iḥeṣṣaren,
inni d řɛedyan n řeɛmar inu, inni d ayi ittquwwaren.
10 Nitni bellɛen ixef nsen s tdunt nsen,
s uqemmum nsen ssawařen s nnfaxet.
11 Řexxu quwwaren i iṣuraf nneɣ,
tiṭṭawin nsen mmuqqřent maḥend ad aneɣ nḍaren ɣar temmurt.
12 Netta yarwes deg weyrad nni imeẓẓren ad imezzeq taymart nnes,
x yijj n weyrad d ameẓyan izeddɣen deg imucan innuffaren.
13 Kkar, a SIDI, ruḥ msagar akides, ɣḍeř-i-t ɣar temmurt.
Fekk řeɛmar inu s ssif nnek zeg uɛeffan,
14 s ufus nnek zeg iryazen, a SIDI,
zeg iryazen nni ɣarsen ddunect d tasɣart min ttekken ddaren,
inni zi tᵉttɛemmared aɛeddis nsen s řeknuz inuffaren,
uřa d iḥenjiren nsen ttwayawanen,
ttejjan min iceṭṭen i tarwa nsen.
15 Necc ad ẓareɣ udem nnek di tsegda,
ad dd-dewřeɣ jjiwneɣ s waddud nnek xmi dd ɣa faqeɣ.