Iẓři n inni iɣellben
15
1 Uca ẓriɣ deg ujenna ict n řeɛřamet nneɣni, d tameqqrant d tanebhet: sebɛa n lmalakat nni dd-iwyen sebɛa n jjrayeḥ tineggura, minzi ikmeř zzaysent weɣḍab n AREBBI. ■
2 Uca ẓriɣ amecnaw řebḥar n zzaj, wenni ixeǧḍen ak-d tmessi, uca inni iɣellben x řweḥc d řexyař nnes d nnumru n yisem nnes, bedden x tma n řebḥar n zzaj, ɣarsen lharpat n AREBBI. ■ 3 Nitni ɣennjen izři n Musa, amsexxar n AREBBI, d yezři n Yezmar, qqaren:
“D timeqqranin d tṣebḥanin řexdayem nnek,
a, SIDI AREBBI, Amzemmar x kuřci,
řexdayem nnek d tasegda d tidett,
a Ajeǧid n marra ikuden! ■
4 Man wen war Cek itteggʷeden, a SIDI,
man wen war issemɣaran Isem nnek?
Cek weḥḥdek i iǧan d amqeddas,
maɣar marra řegnus ad dd-asen,
ad sejden zzatek,
minzi Cek d tidett.” ■
5 Awarni as ẓriɣ, aqa tennurzem Zzawect di Tzeddiɣt n Cchadet deg ujenna. ■ 6 Sebɛa n lmalakat nni ɣar iǧa sebɛa n jjrayeḥ ffɣent i-dd zi Zzawect, yarḍen řeqṭen azdad izdigen ittissiqen, uca ɣarsen x idmaren ijj n webyas n wureɣ. ■ 7 Uca ijjen zi arebɛa n imeddaren iwca asen i sebɛa n lmalakat sebɛa n ṭṭawyat, ccurent s weɣḍab n AREBBI wenni d Tudart i řebda qaɛ. Amin! 8 Uca tᵉttwaɛemmar Zzawect Tameqqrant s ddexxan i dd-itteffɣen zeg uɛuǧi n AREBBI u n jjehd nnes. Uřa d ijjen war izemmar ad dd-yadef ɣar Zzawect Tameqqrant ař ɣa kkent sebɛa n jjrayeḥ tinni dd-iwyen sebɛa n lmalakat. ■