28
1 Azehhed n Dawud.
I Cek umi řaɣiɣ, a SIDI, aqa Cek d Taṣḍart inu.
War ttegg ca ixef nnek war ɣari ttesřid,
ařami, s wesqar nnek, war ttarekkwiseɣ ak-d yenni dd-ihekkwan deg wenḍeř. ■
2 Seř i tmijja n uḥeccem inu,
xmi xak ttřaɣiɣ,
xmi kessiɣ ifassen inu ɣar Wexxam n Daxeř n Zzawect nnek Iqeddsen.
3 War d ayi ttjarri ak-d iɛeffanen,
ak-d yenni itteggen řmuɛṣiyyet,
inni issawařen x řehna ak-d imqarraben nsen,
am ɣarsen iǧa řɣar deg wuř nsen. ■
4 Xeǧeṣ asen ɛlaḥsab min tteggen nitni, ɛlaḥsab tuɛeffna n tmegga nsen.
Xeǧeṣ asen ɛlaḥsab řxedmet n ifassen nsen,
ewc asen řmunet nsen i isdaheǧen,
5 minzi nitni war xezzaren ɣar řefɛayeř n SIDI,
uřa ɣar řxedmet n ifassen nnes.
Netta ad ten iɣḍeř, war ten ibenni ca.
6 Ad ittwabarek SIDI,
maɣar Netta isřa i tmijja n uḥeccem inu.
7 SIDI d řɛezz inu d taseddart inu n useřqi,
uř inu ittceř xas uca ttwaɛawneɣ.
Uř inu ineggez s řefraḥet, s yezři inu ad t qadiɣ.
8 SIDI d jjehd nsen,
Netta d lburj ijehden n isenjimen i umedhun nnes.
9 Senjem řgens nnek u barek tasɣart nnek n řwart,
arwes i-ten u arbu ten i řebda qaɛ.