17
1 Iḥřa ijj n uzeɛɛif n weɣrum yuẓɣen ak-d řehna,
x ict n taddart teccur s tɣarṣa, dayes amenɣi. ■
2 Ijj n yismeɣ ifetnen ad idebbar x ijj n mmis nni ittawyen ɣar řefḍiḥet,
di řwest n yaytmas ad ibḍa netta řwart.
3 Aṭenjir n usefsi i nnuqart u afarran i wureɣ,
maca SIDI ittjarrab uřawen. ■
4 Aɛeffan ixezzar ɣar iyencicen iɛeffanen,
bu-ixarriqen ittic amezzuɣ i yiřes iccuren s řɣecc.
5 Wenni ittḥeccen x umezřuḍ, issfeṭṭeḥ wenni t-i-dd-ixeřqen,
wenni ifarrḥen x arẓiyyet, war ittwiḥsib d amezdag.■
6 Ttaj n iwessura d ayyawen,
u talwizt n iḥenjiren d ibabaten nsen.
7 Ayencic n ccan war dd-ittis ak-d ubuhaři,
xenni ɛessak ɛad ayencic issxarriqen ak-d umcenneɛ.
8 Tarzeft n arrecwet d ijj n weẓru izewwqen di tiṭṭawin n bab nnes,
mani ma yarra s uzeǧif, ittfeřiḥ.
9 Wenni issduřuyen axeṭṭu, yarezzu tayri,
maca wenni ittɛawaden ict n řḥajjet zi jdid, ibeṭṭa imeddukkař icnan.
10 Ittqarra utextex x ufehham
aṭṭas x mya n teyyita x yijj n ubuhaři.
11 Amɣewweɣ yarezzu mɣir x řɣar,
x uya ad ɣares dd-ittwassekk ijj n umsexxar iqesḥen ḍidd nnes.
12 Ejj ad immeřqa ijjen ak-d ca n ddub i umi ttwacaren tarwa,
maca war iǧi abuhaři di tubbuheřya nnes.
13 Wenni ittxeǧaṣen min iṣebḥen s řɣar,
war tᵉttḥeyyid arẓiyyet x taddart nnes. ■
14 Beddu n umenɣi amecnaw arzam n řḥemřet n waman.
Ejj amenɣi ad yars qbeř i ɣa idduqqez. ■
15 Wenni ittbarran aɛeffan u wenni ittbarraḥen aqa amsegged d aɛeffan,
aqa nitni s tnayen idsen d nnɛi i SIDI. ■
16 Mayemmi din i ɣa iřint tmenyat deg ufus n ubuhaři maḥend ad iseɣ tiɣit,
am war ɣares uř i man aya?
17 Ameddukkeř d tidett ittexs řebda,
u tawmat tᵉttwaxřeq-dd i řeḥṣaret.
18 Bnadem nni war ɣar iǧi wuř imten, iccat afus,
ittegg ixef nnes d aḍman i umqarreb nnes.
19 Wenni ittexsen axeṭṭu, ittexs amcubbec,
wenni itteggen tawwart nnes tgeɛɛed, yarezzu tareẓẓit. ■
20 Wenni ɣar iǧa uř ifarɣ, war ittif min iṣebḥen,
wenni ifarrɣen s iyencicen nnes, ad iwḍa di arẓiyyet.
21 Wenni dd-yurwen ijj n ubuhaři, ittawi-dd acḍan i yixef nnes,
babas n ubuhaři war izemmar ad ifarḥ.
22 Uř ifarḥen ijebbed agenfu,
maca buḥbeř iceḍnen issaẓaɣ ixsan. ■
23 Aɛeffan ad dd-iksi tarzeft n arrecwet zeg weḥsin,
ḥima ad issfarɣ imesraq n řḥeqq.
24 Afehham ittegg tiɣit zzat i tmuɣři nnes,
maca tiṭṭawin n ubuhaři ttawyent ař ṭṭarf n temmurt. ■
25 Ijj n mmis abuhaři d řeɛdab i babas,
d ijj n řeḥřiq amerzag i wenni t-i-dd yurwen. ■
26 Aweddeb n umsegged war iǧi nican,
ammu uřa d tiyyita i ayt n ṭṭasiřet di ssibbet n řeṣfayet nsen.
27 Wenni ɣar teǧa tussna, imenneɛ awařen nnes,
aryaz afehham dayes buḥbeř nnes yarsa.
28 Uřa abuhaři issɣaden, ad ittwaḥseb d amiɣis,
wenni ibellɛen iyencicen nnes ad ittwaḥseb d afettan.