Imeḥḍayen d imseyyaren n tmesmunt
3
1 Wa d awař dayes řaman: mařa ḥed ixs ad idweř d amɣar, aqa ittmeẓri deg ict n řxedmet tecna. 2 Maca ittxeṣṣa i umɣar ad yiři břa řɛib, ad yiři d aryaz n ict n temɣart, ɣares amekken n nnefs, ad yiři d asexxay, ad igg s usettef, ad yareḥḥeb s inewjiwen, izemmar ad isseřmed, ■ 3 war ittiři d amescar niɣ iwwet deɣya s ifassen, maca ad yiři d amwaḍeɛ, war ittemcubbuc, war ittiři d aqezzaz, 4 aqa netta isseggur tawacunt nnes mliḥ uca iḥekkem x tarwa nnes s marra řeṣfayet. 5 Maca mařa netta war izemmar ad issuyur tawacunt nnes, mammec i ɣa igg ad iḥḍa tamesmunt n AREBBI? 6 War itteḥdij ad yiři ameḥḍar d jdid di l’iman, ḥima war ittuff s řefyuc uca ad iwḍa di ccreɛ n cciṭan. 7 Ɛawed ittxeṣṣa ad ɣares tiři ṣṣumɛet tecna ɣar yenni di barra, ḥima war xas ttɛeyyiben uca war iweṭṭi ca di texceft n cciṭan.
8 Ittxeṣṣa ɛawed i imsexxaren n tmesmunt ad iřin ssekkwan, war ssiwiřen ca s tnayen n iřsawen, war xezzaren ca ɣar binu aṭṭas, war ḍemmɛen di arbeḥ war iḥřin, ■ 9 Ittxeṣṣa asen ad ṭṭfen di ssirr n l’iman s tnefsect teṣfa. ■
10 Ejj i-ten ad ttwaqeǧben d amezwaru, řexdenni, mařa iban-dd war daysen ittiři bu řɛib, ad sexxaren.
11 Ammu ittxeṣṣa uřa i timɣarin ad arsint, ad ḥḍant di řeɛquř nsent, ad daysent tiři řmanet di marra, war d ttiřint d timceqqafin.
12 Imsexxaren n tmesmunt ad iřin s ict n temɣart waha, ad ssuyuren mliḥ iḥenjiren nsen d tawacunt nsen.
13 Minzi inni itteggen taseyyart nsen mliḥ, ad ṭṭfen i yixef nsen ijj n wemcan icna d waṭṭas n teryast di l’iman n Yeccu Lmasiḥ. ■
14 Uriɣ ac-dd man aya uca ssitimeɣ ad ɣarek dd-aseɣ deɣya.
15 Maca mařa ɛeṭṭařeɣ xak, ad tessned mammec ittxeṣṣa ad nuyur di taddart n AREBBI, tenni iǧan d Tamesmunt n AREBBI iddaren, apilar d dsas n tidett.
16 Ssirr wanita n Tsegda d ameqqran s tidett!
“D Wenni ittwassargben di arrimet,
ittwaseggden di Arruḥ,
iḍḥaren-dd i lmalakat,
ittwabarrḥen zzayes jar řegnus,
zzayes yumnen di ddunect,
immeksin deg uɛuǧi.” ■