36
1 I umeqqran n imeɣnajen. Zeg umsexxar n SIDI. N Dawud.
2 Axeṭṭu n uɛeffan issawař daxeř deg wuř inu:
“War ɣares tiggʷudi n AREBBI zzat i tiṭṭawin nnes.”
3 Minzi axeṭṭu aya issḥinnab i-t di tiṭṭawin nnes,
ařami yufa aqa řmuɛṣiyyet nnes tarra i-t-i-dd ɣar wecrah.
4 Awařen n uqemmum nnes aqa aten d řɣecc d wecmat,
netta issbedd ad yarzu řefhamet ḥima ad igg řxar.
5 Ittxemmem di řɣecc di qama nnes,
iggur ad ibedd deg ijj n webrid war iṣebḥen.
Řɣar war t ittmenḍir.
6 A SIDI, tamexsiwt nnek icewwaren tiweḍ ař ijenwan,
řaman nnek ař iseynuten. ■
7 Tasegda nnek tegga am idurar n Arebbi,
řeḥkamat nnek am waman yuǧɣen.
SIDI issenjam bnadem d řmař.
8 Mecḥař tiɣřa tmexsiwt nnek icewwaren, a AREBBI,
ařami tarwa n bnadem tarekkwařen ɣar tiři n wafriwen nnek.
9 Ttwasjawnen s ufeyyeḍ s tadunt n Taddart nnek,
ijj n yeɣzar s nnɛami nnek tewced asen maḥend ad zzayes swen.
10 Maɣar ɣarek i iǧa řɛunṣar n tudart,
di tfawt nnek aqa nettwařa tafawt.
11 Swiẓẓeḍ tamexsiwt nnek icewwaren x yenni i Cek issnen,
tasegda nnek x yenni i ɣar iǧa wuř iseggmen.
12 War ttejji ad xafi dd-yas uḍar n ayt n bu-nnfaxet,
war ttejji afus n iɛeffanen ad ayi dd-yarr ad tellɛeɣ mani mma.
13 Aqa din i wḍan inni itteggen řmuɛṣiyyet,
ttwaɣeḍřen ɣar temmurt u war zemmaren ɛad ad kkaren ɛawed.