7
1 Ijj n yezři n Dawud deg waṭṭas n tmijjiwin, izři nni iɣennej i SIDI di ssibbet n wawařen n Kuc, zeg ayt n Binyamin.
2 A SIDI, AREBBI inu, aqa xak i ttecřeɣ!
Senjem ayi zi marra inni xafi ittaẓẓřen uca fekk ayi,
3 maḥend netta war d ayi izeɛɛef am weyrad, ad ayi imezzeq,
řami war din wi i ɣa ifekken!
4 A SIDI, AREBBI inu, mařa necc ggiɣ man aya,
mařa din ca n řɣecc iřṣeq deg ifassen inu,
5 mařa necc xeřfeɣ wenni akidi iddaren di řehna s řɣar,
- maca wenni d ayi iḥeṣṣaren x walu, jjiɣ t ad yuyur - ,
6 ejj xenni ad yaẓẓeř řeɛdu x řeɛmar inu, ad ayi iɛdu,
ad iɛfes x tudart inu di temmurt,
ejj i-t ad issezdeɣ aɛuǧi inu di tɛejjajt! Silah.
7 Kkar-dd, a SIDI, deg weɣḍab nnek,
suɛřa ixef nnek x wehjam n yinni d ayi iḥeṣṣaren,
faq di ṭṭweɛ inu,
aqa teggid tumured řḥeqq.
8 Ijj n ubarru n řegnus ad ac dd-nnḍen,
xenni dweř tiwa nsen ɣar sennej.
9 SIDI ad iḥakem řegnus.
Aɣ ayi tasɣart, a SIDI, ɛlaḥsab tasegda inu,
ɛlaḥsab řekmaret i dayi.
10 Sbedd tuɛeffna n iɛeffanen, semten amsegged,
Cek, wenni iqeǧben uřawen d tiẓẓař, a AREBBI iseggden! □ ■
11 Taseddart inu i useřqi ɣar AREBBI,
amsenjem n imseggmen n wuřawen.
12 AREBBI d ijj n řqaḍi iseggden,
ijj n Arebbi nni isexxḍen kuř ass.
13 Mařa netta war dd-iɛqib, ad isseqḍeɛ Netta ssif nnes,
ad imḥeḍ řqews nnes uca ad xas ineyyec.
14 Igga xas řesnaḥ ineqqen,
ad yarr fřitcat nnes d iṣefḍawen yareqqen.
15 Xzar, aqa wḍan-dd xas řewjeɛ n tarut n řmuɛṣiyyet,
iksi ddeyset n tamara,
uca ad yaru ixarriqen. ■
16 Iqqaz ijj n weḥfur uca issuǧeɣ i-t,
maca d netta s yixef nnes i iwḍan deg weḥfur nni igga. ■
17 Arber nnes ad ɣares dd-idweř ař azeǧif nnes,
řexcunet nnes ad dd-tehwa x uceqquf nnes.
18 Ad qadiɣ SIDI x tsegda nnes,
ad zehhdeɣ i Yisem n SIDI, Amɛuǧi x kuřci.