14
1 Tiɣit n temɣarin tbenna taddart nnes,
maca tubbuheřya theddem i-tt s ifassen nnes.
2 Wenni igguren di řeṣfayet nnes, itteggʷed SIDI,
maca wenni itteffɣen zeg ibriden nnes, isseḥqara i-t. ■
3 Deg uqemmum n ubuhaři din řmecɛeḍ i nnfaxet nnes,
maca iyencicen n imiɣisen ḥeṭṭan ten.
4 Mani war ǧin ifunasen, ittɣima řmedwed iṣfa,
maca s jjehd n ufunas aqa din ṣṣabet temɣar.
5 Acehhad d tidett war issxarriq ca,
maca acehhad bu-ixarriqen ittṣuḍ ixarriqen. ■
6 I umestehziy war din tiɣit xmi tt yarezzu,
maca i ufehham ihwen xas, maḥend ad yaf tussna.
7 Aggʷej x weryaz abuhaři,
maɣar cek war ɣares tᵉttifed ca iyencicen i issawařen tussna.
8 Tiɣit n wenni ifettnen aqa-tt d řefhamet n webrid n yixef nnes,
maca tubbuheřya n ibuhařiyyen d acmat.
9 Ibuhařiyyen stehzan s weɛdař n umarwas,
maca jar inni igguren nican ittwaf řxaḍar.
10 Uř issen tarzugi nnes,
řbarrani war izemmar ad yaca s řefraḥet nnes.
11 Taddart n iɛeffanen ad tᵉttwareddeǧ,
maca taqiḍunt n inni igguren nican ad tennewar.
12 Ad taɣ ittɣiř as i ca n yijjen aqa abrid nican,
maca aneggar nnes mɣir ibriden ittawyen ɣar řmewt. ■
13 Waxxa ɣar weḍḥac uř ittegg řeḥriq,
u aneggaru n řefraḥet tᵉttakkwaḍ-dd acḍan. ■
14 Wenni ɣar iǧa wuř iffɣen zeg webrid,
ad ittwasyiwen s ibriden nnes,
u aryaz aṣebḥan s yixef nnes. ■
15 Wenni iǧan d aḥafi, ittamen di kuř awař,
maca wenni ifettnen iḥeṭṭa aṣurif nnes.
16 Amiɣis itteggʷed u ittḥeyyad x řɣar,
maca abuhaři iseɛɛar, umi ittɣiř as aqa-t di řaman.
17 Wenni ittxeyyaqen deɣya, ad igg tubbuheřya,
u aryaz inekkwan taḥraymect, ad ittwacarh.
18 Iḥafiyyen ad warten tubbuheřya,
maca inni ifettnen, ad ten tewwjen s tussna.
19 Iɛeffanen ttaḍaren zzat i wudem n iṣebḥanen,
u iɛeffanen zzat i tewwura n imseggaden.
20 Amezřuḍ icarreh i-t ɛad umeddukkeř nnes,
maca aṭṭas d inni ittexsen ayt n bu-wagřa. ■
21 Wenni isseḥqaran amqarreb nnes, ittegg ddnub,
maca sseɛd n wenni ittḥinnan x inni ittwaḥṣaren.
22 Inni dd-ixeǧqen řɣar, ma war ttweddarin nitni?
Tamexsiwt icewwaren d řaman aqa ɣar yenni ittxarraṣen di min iṣebḥen. ■
23 Di marra řweḥřan n warber dayes řefḍeř,
maca řhard n iyencicen ineddeh ɣar weḥwaj waha. □
24 Ttaj n imiɣisen d agřa nsen,
tubbuheřya n ibuhařiyyen d tubbuheřya waha.
25 Acehhad amtiqqi issenjam řeɛmur,
maca wenni yarexxun i ixarriqen, icemmet.
26 Di tiggʷudi n SIDI dayes ttiqet ijehden,
Netta ad yiři d amcan n tarewřa i iḥenjiren nnes.
27 Tiggʷudi n SIDI d řɛunṣar n tudart,
i usenjem zeg iceddiyen n řmewt. ■
28 Deg waṭṭas n řgens ixemmeř ucewwar n ujeǧid,
maca di drus n cceɛb ixemmeř uhellek n řḥakem.
29 Wenni ɣar iǧa ttasiɛ n řxaḍar, ɣares řefhamet temɣar,
maca wenni di iǧa buḥbeř iḥṣaren issekkar tubbuheřya.
30 Arzam n wuř aqa d tudart i arrimet,
maca tusmi d areṣṣuḍ n yexsan.
31 Wenni iḥeṣṣaren ameḥdaj, isseḥqara wenni t i-dd-ixeřqen,
maca wenni ittḥinnan x umezřuḍ, ittcenneɛ i-t. ■
32 Aɛeffan ittaẓẓeř x yixef nnes s řɣar nnes i ittegg,
maca amsegged ittɣima ittceř ɛad di řmewt nnes.
33 Tiɣit tarsa deg wuř n ifehhamen,
maca min iǧan daxeř deg ibuḥariyyen ggur ad ittwassnen. ■
34 Tasegda tessɛuǧa řgens,
maca řefḍiḥet n ccuɛub d ddnub.
35 Řxaḍar n ujeǧid yarsa x umsexxar ifehhmen
maca wenni ifeṭṭḥen iřeqqef i-t uduqqez nnes n ufugem.