4
1 Xseɣ ad iniɣ, mecḥař ma d awrit aqa-t ɛad d aḥenjir war din bu řfarq x umsexxar, waxxa netta d bab n marra nitni. 2 Netta iǧa ɛad sadu inni t yarebban u sadu iwkiřen inni xas iḥeṭṭan ař řweqt i yegga babas zi qbeř. 3 Ammu ɛawed neccin, umi d aneɣ tuɣa ɛad d iḥenjiren, tuɣa aneɣ d isemɣan sadu ṣṣulṭa n lfarayiḍ n ddunecta. 4 Maca umi dd-yiweḍ uɛemmar n řweqt, AREBBI aqa issekk-dd Mmis i dd-ittwaxeřqen zi temɣart, d wenni tuɣa sadu Ccariɛa, ■ 5 ḥima ad ifdi inni iǧan sadu Ccariɛa uca xenni neccin ad neṭṭef řefḍeř maḥend ad nettwaqbeř d mmis. □ ■
6 Uca minzi kenniw teǧam d arraw, AREBBI issekk Arruḥ n Mmis deg wuřawen nwem, wenni ittřaɣan: ‘Baba, Babatneɣ!’ ■ 7 S uyenni war teǧim ɛad d imsexxaren, maca d iḥenjiren, u mařa iḥenjiřen i teǧam, aqa kenniw ɛawed d iwriten n AREBBI s Yeccu Lmasiḥ. 8 Maca di zman i war tessinem ca AREBBI, tuɣa tɛebbdem inni war iǧin s tewwa d irebbiten. ■ 9 Uca řexxu, awarni řami tessnem AREBBI, ɛad ḥsen AREBBI yargeb xawem, aqa tɛeqbem ɛawed ɣar ṣṣulṭa n lfarayiḍ iḍeɛfen izeřḍen n ddunect-a, texsem ad tent tɛebdem ɛawed! ■
10 Tḥeṭṭam ussan d iyuren d ikuden d iseggʷusa. ■
11 Ggʷedeɣ xawem aqa ttamareɣ jar awem x walu.
Tɣuyyit n deɣya
12 A aytma, ttzawgeɣ kenniw, iřim amecnaw necc, minzi necc amecnaw kenniw. Kenniw war d ayi teggim min war iḥřin.
13 Aqa kenniw tessnem belli barrḥeɣ awem-dd s Řexbar Aṣebḥan deg umezwaru s tuḍɛeft n arrimet inu.
14 Kenniw war tesseḥqarem niɣ tessṭeyyḥem zi tqeǧebt inu di arrimet, maca tqebřem ayi amecnaw ijj n lmalak n AREBBI amecnaw Yeccu Lmasiḥ. ■
15 Mani truḥ xenni lbaraka nwem? Minzi cehhdeɣ xawem belli, mařa tuɣa tzemmarem, ad tqeřɛem tiṭṭawin nwem ḥima ad ayi tent tewcem.
16 Ma dewřeɣ d řeɛdu nwem minzi barrḥeɣ kenniw s tidett?
17 Nitni cḍaren aṭṭas xawem, maca war iǧi amenni waha, maɣar xsen ad kenniw ḥebbsen, minzi kenniw tecḍarem xasen. ■
18 Mliḥ ad tiřim řebda tceṭṭarem di min iǧan d aṣebḥan, war iǧi xmi kiwem i ɣa ḥḍareɣ waha.
19 A iḥenjiren inu, twařa nneɣnit aqa ayi am ict n temɣart tenni iksin ddeyset zzaywem s unezbar n tarwa, ař daywem i ɣa iřint tefras n Lmasiḥ. ■ 20 Xseɣ řexxu ad iřiɣ akidwem uca ad beddřeɣ tmijja inu, minzi aqa ugnuɣ zzaywem.
Amedya n Hajar d Sara
21 Inim ayi, kenniw inni ittexsen ad tiřim sadu Ccariɛa, ma war tᵉṭṭiɛem ca Ccariɛa? 22 Minzi aqa tura belli Ibrahim tuɣa ɣares tnayen n iḥenjiren, ijjen n tayya, wenneɣni n tḥurrect. ■ 23 Wenni n tayya aqa ittwaxřeq-dd ɛlaḥsab ddat, maca wenni n tḥurrect ittwaxřeq-dd s lwaɛd. ■ 24 Tina d tnayen n imedya n tnayen n řɛuhud, ijjen n wedrar n Sina wenni i dd-itarwen tasmuɣi, aqa-t Hajar. 25 Minzi Hajar d adrar n Sina di Arabiyya tenni yarewsen di Urcalim n řexxu tenni iǧan di tesmuɣi ak-d tarwa nnes. ■ 26 Maca Urcalim n sennej d taḥurrect, aqa-tt d yemmatneɣ. ■ 27 Minzi tura:
“Farḥ, a tamɣart war ittirwen,
ɛeyyed uca tesɣuyyud,
a cem tenni war di iǧi unezbar n tarwa,
minzi aṭṭas iǧan d tarwa n temɣart i iǧan weḥḥdes
x tarwa n tenni ɣar iǧa weryaz.” ■
28 Neccin maca, a aytma, d tarwa n lwaɛd amecnaw Isḥaq. ■ 29 Maca amecnaw di řweqt nni, wi dd-itwaxeřqen ɛlaḥsab ddat tuɣa imarret wenni dd-ittwaxeřqen ɛlaḥsab Arruḥ, ammu ɛawed řexxu. ■ 30 Maca min iqqar wedlis? “Nḍarem barra tayya d mmis, minzi war ittiři mmis n tayya d awrit ak-d mmis n tḥurrect.” ■ 31 S uyenni, a aytma, aqa war neǧi ca d tarwa n tayya, maca n tḥurrect. □