18
1 Wenni iɛezzřen ixef nnes, yarezzu x meẓri nnes,
netta idduqquz x marra min izemmaren ad yiři d adebbar.
2 Abuhaři war d as tᵉtteɛjib řefhamet,
itteɛjib as mɣir aɛarri n wuř nnes.
3 Xmi dd-ittadef uɛeffan, ittas-dd uřa d aseḥqar,
u ak-d řefḍiḥet ittas-dd řɛar.
4 Awařen zeg uqemmum n weryaz am waman yuǧɣen,
ict n tiɣzart ittazzřen, ijj n řɛunṣar n tiɣit.
5 War iǧi ca mliḥ ad tessɛizzed aɛeffan,
maḥend ad tessḥeyyded amsegged di ccreɛ. ■
6 Iyencicen n ubuhaři neddhen t ɣar umcebbec,
aqemmum nnes ittřaɣa-dd i weɛmud.
7 Aqemmum n ubuhaři d ahellek nnes,
iyencicen nnes d řfex i řeɛmar nnes. ■
8 Awařen n ixbarjiyyen am ḥalawit,
hekkwant deg ixxamen n daxeř n uɛeddis. ■
9 Wenni iǧan d amarxu di řxedmet nnes,
aqa t d ijj n tewmat n bab n uředdeǧ.
10 Isem n SIDI d ijj n lburj imten,
amsegged ittazzeř ɣar dinni, uca ittwasakkwaḍ ař din di řaman. ■
11 Agřa n bu-wagřa d tandint nnes ijehden,
tanita am ijj n řḥiḍ yuɛřan qaɛ di řbař nnes. ■
12 Qbeř ma i ɣa ittwarẓ, ittgeɛɛad wuř n bnadem,
maca awaḍeɛ ittizwař as i ccan. ■
13 Wenni dd-ittarran awař qbeř i ɣa iseř,
d man aya d tubbuheřya d řefḍiḥet i netta.
14 Buḥbeř n weryaz ittsenned i-t ɣar řehřac nnes,
maca buḥbeř ittwarẓen, wi izemmaren ad t iksi?
15 Uř n ufehham yarezzu tussna,
amezzuɣ n umiɣis yarezzu tussna.
16 Tarzeft n bnadem tarezzem as tiwwura,
tneddeh i-t zzat i wudem n imeqqranen.
17 Wenni d amezwaru di ddeɛwet nnes ittbanen tsegged,
maca xenni ad dd-yas umqarreb nnes uca ittnecceb di tmesřact. ■
18 Taqedduḥt ittejjan imenɣan ttbeddan,
u tbeṭṭa jar inni ɣar teǧa ṣṣulṭa.
19 Ijj n uma nni umi di ggin řɛib, ittwaṭṭef ktar x ict n tendint ijehden,
imenɣan ggin amecnaw zzekrun n řeqṣar.
20 Zi řɣiǧet n uqemmum n ijj n weryaz ittyawan uɛeddis nnes,
ad ijjawen zi ṣṣabet n iyencicen nnes. ■
21 Řmewt d tudart deg ufus n yiřes,
kuř ijjen wenni ten ittexsen, ad yecc rɣiǧet nsen. ■
22 Wenni yufin tamɣart, yufa min iṣebḥen,
u netta iṭṭef arḍa n SIDI. ■
23 S uḥeccem issawař umezřuḍ,
bu-wagřa maca ittarra-dd s řeqsaḥet.
24 Aryaz nni ɣar ǧan imeddukkař aṭṭas, ad iwḍa di tamara,
maca ca n imuren ameddukkeř ittexs i cek ktar zi tawmat. ■