30
1 Azehhed, izři n udeccen n taddart n Dawud.
2 Necc ad Cek ssuɛřiɣ, a SIDI,
maɣar Cek tessgeɛɛded ayi,
war tejjid ca řɛedyan inu ad farḥen x weɛrur inu.
3 A SIDI, AREBBI inu, necc řaɣiɣ ac,
uca Cek tessgenfid ayi.
4 A SIDI, cek tessuɛřid řeɛmar inu zi řaxart,
tarrid ayi-dd ɣar tudart jar yenni dd-ihekkwan deg weḥfur.
5 Zehhdem i SIDI, a kenniw, imtiqqan nnes,
qadam maḥend ad tɛeqřem x tqeddast nnes. ■
6 Maɣar aɣḍab nnes ittekk drus waha,
maca arḍa nnes ittɣima marra tudart.
Di tmeddit aqa din imeṭṭawen ař ǧiřet,
maca ɣar tuffut aqa din asřiwřew.
7 Deg ufřaḥ inu nniɣ:
“War ttefariɣeɣ ca i řebda!”
8 A SIDI, di řxaḍar nnek tessmetned adrar inu s umetten ijehden,
maca umi třeḥḥfed udem nnek, dewřeɣ tteggʷedeɣ.
9 Necc řaɣiɣ ac-dd, a SIDI,
ttareɣ arḍa zi Sidi inu.
10 Man řefḍeř n idammen inu, n uhekkʷu inu deg wenḍeř?
Ma ad Cek tqada tɛejjajt?
Ma ad tbarreḥ s řaman nnek?
11 Seř-dd ɣari, a SIDI, u ḥinn xafi,
a SIDI, iři d amɛawen inu.
12 Cek aqa tarrid tɣuyyit inu n wecḍan d ccḍiḥ s nnubtat,
tessarxud txancet inu n wecḍan,
tessbeysed ayi s řefraḥet,
13 ḥima aɛuǧi inu ad ac izehhed u war ittsusum.
A SIDI, AREBBI inu, necc ad Cek qadiɣ i řebda.