Awařen iweznen n Balɛam
24
1 Iẓra Balɛam belli aqa yarḍa i tiṭṭawin n SIDI umi ibarek Israil uca xenni war ggur ad yarzu, amecnaw amur amezwaru d umur wiss tnayen, di tgezzant, maca yarra udem nnes ɣar řexřa. 2 Umi issgeɛɛed tamuɣři nnes, iẓra Israil izdeɣ din, ɛlaḥsab tiqebbař nnes, xenni yusa-dd Arruḥ n AREBBI xas. 3 Xenni ibda netta awař nnes iweznen, inna:
“Awař n Balɛam, mmis n Baɛur,
awař n weryaz ijehden, wenni umi teqqen tiṭṭ,
4 ijj n wawař n wenni isřin awařen n Arebbi,
d wenni, am ixezzar tameẓriwt n Umzemmar x kuřci,
iwḍan am d as ttwarezment tiṭṭawin.
5 A Yaɛqub, mecḥař ṣebḥen iqiḍan nnek
d tzeddiɣin nnek, a Israil!
6 Amecnaw tiɣzurin ittwaswiẓẓḍen,
amecnaw aɣemmuy icewwaren ak-d yeɣzar,
amecnaw acfiř nni iẓẓu SIDI,
amecnaw ticejjura n tengelt zzat i waman. □
7 Zeg ibuqařen nnes ad ssizzřen waman
uca zzariɛet nnes ad tiři di tuffet.
Ajeǧid nnes ad ittwasgeɛɛed x Ajaj
u tageldit nnes ad tᵉttwasuɛřa.
8 Arebbi issuffeɣ i-t-i-dd zi Miṣra.
Jjehd nnes amecnaw accawen n ufunas n řexřa.
Ad yecc řegnus, iɣrimen nnes,
ad iřbez iɣussan nsen
uca ad ten issnuqqeb s fřitcat nnes. ■
9 Aqa iɣnes,
issizzeř ixef nnes amecnaw ayrad, amecnaw tayradt.
Wi t i dd ɣa issekkaren?
Wenni cek i ɣa ibarek, ad ittwabarek
u wenni cek ɣa inɛeř, ad yiři ittwanɛeř!’ ”■
10 Xenni yarɣa uxeyyeq n Balak x Balɛam. Iwta netta deg ifassen nnes uca Balak inna i Balɛam: “Aqa řaɣiɣ-dd cek maḥend ad tneɛřed řɛedyan inu, maca xzar, aqa tbarked i-ten ɛad nican třata n imuren!
11 Xenni řexxu, arweř ɣar wemcan nnek! Necc nniɣ ac t, ad cek cennɛeɣ aṭṭas, maca xzar, SIDI imneɛ xak ccenɛet nni!”
12 Xenni inna Balɛam i Balak: “Ma war ssiwřeɣ ak-d ireqqasen nni d ayi-dd tssekked uca nniɣ:
13 ‘Waxxa Balak ad ayi iwc taddart nnes teccur s nnuqart d wureɣ, xenni necc ɛad war zmireɣ ad ɛeddiɣ x řumur n SIDI maḥend ad ggeɣ ca n řḥajjet n řxar niɣ n řɣar i dd-itteffɣen zeg wuř inu. Min i ɣa yini SIDi, ad t iniɣ.’ ■
14 Řexxu xenni, xzar, necc ad dd-dewřeɣ ɣar řgens inu. As-dd, necc ad cek ssaregbeɣ x řefhamet uca ad ac iniɣ min d ac ɣa yegg řgens-a deg uneggar n wussan.”
15 Xenni ibda netta awař iweznen nnes, inna:
“Awař n Balɛam, mmis n Baɛur,
awař n weryaz ijehden, wenni umi teqqen tiṭṭ!
16 Tawařt n wenni isřin awařen n Arebbi,
d wenni issnen zi tussna n wenni d Amɛuǧi x kuřci,
d wenni, am ixezzar tameẓriwt n Umzemmar x kuřci,
iwḍan am d as ttwarezment tiṭṭawin.
17 Ad t ẓarɣ, war iǧi řexxu,
ad t twařiɣ, maca war iǧi zi řadaset.
Ad dd-iffeɣ itri zi Yaɛqub
uca ad tekkar teɣɣarct n řḥakem zi Israil,
wenni i ɣa iřebzen iɣezdisen n uzeǧif n Mu’ab
uca ad iřbez marra tarwa n ssdeɛ ■
18 uca ad ittwaṭṭef Idum d arhan
u Saɛir wenni d řeɛdu nnes, ad t ṭṭfen d řwart,
uca ammu i ɣa igg Israil s taryast.
19 U wenni d i ɣa iffɣen zi Yaɛqub ggur ad iḥkem
u netta ad isshellek inni ittwasnejmen zi tendint.” ■
20 Umi netta iẓra Ɛamaliq, ibda awař iweznen nnes, inna:
“Ɛamaliq d amezwaru n řegnus,
maca aneggaru nnes ad idweř d ahellek!”
21 Řami iẓra Iqiniyyen, ibda netta awař iweznen nnes, inna:
“Tazeddiɣt nnek temten
uca teggid řɛucc nnek di teṣḍart.
22 Ɛad Qayin ad ittwakettef.
Ař meřmi izemmar ad ac dd-yawi Accur d ameḥbus?”
23 Uca ibda netta awař iweznen nnes, inna:
“Ay, wi i ɣa iqqimen iddaren xmi i ɣa yegg Arebbi aya?
24 Iɣarruba zi jjwayeh n Kittim ad ɣezzan Accur
uca ad ɣezzan ɛawed x Ɛabir
u netta ad ittwateḥḥa.” □
25 Ikkar Balɛam uca yuyur uca idweř ɣar wemcan nnes n tzeddiɣt. Uřa d Balak iṭṭef abrid nnes.