91
1 Wenni izeddɣen deg udurri n Umɛuǧi x kuřci,
aqa netta ad issens di tiři n Umzemmar x kuřci.
2 Ad iniɣ i SIDI: Cek d amcan inu n tarewřa d lburj inu,
AREBBI inu, wenni x ttecřeɣ!
3 Maɣar Netta ad cek ifekk zi texceft n ineymaren n ijḍaḍ,
zi ṭṭaɛun yareddǧen. ■
4 S arric nnes ad cek ideř,
sadu wafriwen nnes ad tafed adurri.
Řmanet nnes d taseddart tameqqrant d arruḍ n wuzzař. ■
5 War tᵉtteggʷeded ca zeg unexřiɛ n ǧiřet,
zi fřitca n řqews i din iṭṭawen s wass, ■
6 uřa zi ṭṭaɛun i dd-ittennḍen di taǧest,
zi lhalak i yareddǧen s uziř.
7 Waxxa ad wḍan ařef ɣar uɣezdis nnek,
u ɛecra ařef ɣar afus afusi nnek,
waxxa amenni war cek dd-ittikkʷiḍ.
8 Ad twařid aya s tiṭṭawin nnek waha,
ad tẓared mammec i ɣa ittwaxřef zeg iɛeffanen.
9 Maɣar xak: ‘Cek a SIDI, aqa Cek d amcan inu n tarewřa!’
Aqa cek teggid Amɛuǧi x kuřci d tazeddiɣt i yixef nnek,
10 war dayek tneṭṭeḥ tuɛeffna,
uřa d ict n jjriḥect war dd-tqarrab ca ɣar uqiḍun nnek,
11 maɣar Netta ad xak yumur lmalakat nnes,
maḥend ad cek ḥḍant di marra ibriden nnek. ■
12 Ad cek ksin x ifassen nsent,
ḥima aḍar nnek war ineggeḥ aẓru. ■
13 Ad tɛefsed x weyrad izehharen u x třefsa,
ad tɛejned x weyrad ameẓyan d řhaycet n řebḥar. ■
14 Umi dd-iqqen netta ɣari,
Necc ad t ssnejmeɣ.
Necc ad t ssgeɛɛdeɣ,
maɣar netta issen Isem inu.
15 Netta ad ayi iřaɣa u Necc ad xas dd-arreɣ.
Di řeḥṣaret aqa ayi ɣares.
Necc ad t fekkeɣ, ad as ssɛuǧeɣ.
16 Necc ad t ssjjiwneɣ ak-d tuzzeggart n wussan,
Necc ad as ssecneɣ asenjem inu.