Tamwarrit n Ayub x Ṣufar
12
1 Yarra-dd Ayub, inna:
2 D tidett, kenniw d ijj n ddarb n řgens,
aqa tiɣit ad temmet akidwem!
3 Necc ɣari ijj n wuř am kenniw,
necc war weṭṭiɣ deg umquddi akidwem.
Wi war issinen marra man aya?
4 Necc am wenni iǧan i tseḍḥac i umeddukkeř nnes,
necc d wenni tuɣa ittřaɣan ɣar Arebbi, uca xenni Netta isřa,
necc d amsegged d wenni ikemřen, aqa dewřeɣ d řqecɛet n tseḍḥact. ■
5 ‘Řḥegra d tasɣart n wenni ittwarẓan!’,
ammu i ittxarraṣen yinni umi ittɣiř aqa aten di řaman,
ittɣiř asen aya ittraja inni ittneqraḍen deg iḍaren nsen.
6 Iqiḍan n imteḥḥayyen arsan,
u inni iseɛɛaren Arebbi ɣarsen aṭṭas n řaman.
Maca wi izemmaren ad yawi Arebbi s ufus nnes? ■
7 Seqsa xenni řmař, ad ac t ssřemden,
u ijḍaḍ n ujenna ad cek t ḥajan.
8 Niɣ xezzareɣ mliḥ ɣar temmurt, u nettat ad cek tessɣar,
uřa d iseřman n řebḥar ad ac t ɛawden.
9 Man wen war issinen marra aya,
aqa afus n SIDI i t iggin?
10 Netta d wenni deg ufus nnes iǧa řeɛmar n marra min iddaren,
uřa d buḥbeř n kuř arrimet n bnadem.
11 Ma war ittqeǧib umezzuɣ awařen,
am ittqasa waneɣ macca? ■
12 Ɣar iwessura i teǧa tiɣit,
u di tudart tazirart teǧa řefhamet.
13 Netta ɣares i teǧa tiɣit d jjehd,
Netta ɣares ccwar d řefhamet.
14 Xzar, mařa Netta iheddem, war ibenni uřa d ijj ɛawed,
mařa Netta ibelleɛ x ca n yijjen, war d as yarezzem ɛad. ■
15 Xzar, mařa Netta issbedd aman, ad aẓɣen nitni,
mařa yarxu asen, ad ssenqeřben tammurt.
16 Netta ɣares jjehd d ufekki,
nnes d wenni iweddaren uřa d wenni issweddaren.
17 Netta ittejja iryazen n ccwar gguren s řeḥfa,
řquḍat ittarra i-ten d ibuhařiyyen. ■
18 Aziyyar n ijeǧiden issbeṭṭeř i-t,
u xenni Netta ittcedda i-ten s ijj n webyas zi tejɛinna nsen.
19 Netta ineddeh ikehhanen s řeḥfa,
ayt n jjehd iɣeṭṭer i-ten.
20 Ittekkes awař i iryazen ittwaqeǧben,
i iwessura ittekkes asen řefhamet. ■
21 Aseḥqar ittzeǧaɛ i-t x tarwa n taṣiřet,
i ayt n bu-řexcunet issarexxu asen abyas. ■
22 Imucan yuǧɣen n taǧest ittɛarra xasen,
d tiři n řmewt issuffuɣ i-tt ɣar tfawt. ■
23 Řegnus iseemɣar i-ten uca iɣeṭṭer i-ten,
Netta ittbezzaɛ řegnus uca ineddeḥ i-ten.■
24 Ittekkes uř i izeǧifen n řgens x temmurt,
issweddar i-ten di tnezruft mani war iǧi webrid. ■
25 Nitni temhafan da d diha di taǧest, mani war teǧi tfawt,
Netta ittejja i-ten ad mhafan am imescaren.