Řexdayem n rrusul
Tamezwarut
1
1 Adlis amezwaru i uriɣ, a Tiyufilis, uriɣ t x marra min ibda Siditneɣ Yeccu Lmasiḥ ad igg u ad isseřmed 2 ař ass i di immeksi ɣar ujenna, awarni řami iweṣṣa i rrusul i tuɣa ixḍar Netta s Arruḥ Iqeddsen, □ ■ 3 inni umi, awarni řami tuɣa iweddeb, isscen asen ixef nnes belli aqa iddar, am d asen dd-iḍhar arebɛin n wussan s waṭṭas n řeɛřamat, issawař x Tgeldit n AREBBI. ■
Tameksit n Yeccu ɣar ujenna
4 Řami akidsen icca aɣrum, iweṣṣa ten ḥima war dd-tteffɣen ca zi Urcalim, maca ad qqimen ad rajan lwaɛd n Tbabat ... “i tuɣa kenniw tesřim zzayi, ammu i inna. ■ 5 Minzi Yuḥanna tuɣa isseɣḍaṣ deg waman, maca kenniw ad ttwassɣeḍṣem di Arruḥ Iqeddsen awarni drus n ca n wussan.” ■
6 Xenni sseqsan t inni tuɣa din imunen, nnan: “A Siditneɣ, ma di řweqt-a ad dd-tarred Tageldit i Israil ɛawed?” ■ 7 Inna asen: “War d awem dd-yusi ad taregbem x zman d zmanat i iṭṭef Tbabat di ṣṣulṭa nnes i Yixef nnes. ■ 8 Maca kenniw ad teksim jjehd xmi xawem dd ɣa ihwa Arruḥ Iqeddsen uca kenniw ad tiřim d řechud di Urcalim, di marra Yahudiyya, di Samarya u ař ineggura n ddunect.” ■
9 Awarni řami inna aya, ẓrin mammec immeksi Netta uca aseynu iksi t, issnuffar i-t x tiṭṭawin nsen. ■
10 Am d as sseḍfaren s tiṭṭawin nsen am iruḥ ɣar ujenna, xzar, aqa bedden ɣarsen tnayen n yeryazen arḍen arruḍ d acemřař. ■
11 Nnan asen: “A iryazen zi Ljalil, min kenniw ideɛwen tᵉttbeddam txezzarem ɣar ujenna? Aqa Yeccu wanita wenni immeksin xawem ɣar ujenna, ad dd-iɛqeb amecnaw mammec t teẓrim igeɛɛed ɣar ujenna!” ■
Řixḍaret n Mattiya deg wemcan n Yahuda
12 Xenni ɛeqben ɣar Urcalim zeg wedrar umi qqaren ‘Taddart n Zzitun’ i iǧan zzat i Urcalim uca iggʷej xas ɛřaḥař sebɛa ‘istadiyyen’, ixs ad yini ɛřaḥař ijj n kilumitr u třata meyya mitr.
13 Umi dd-udfen ɣar tendint, geɛɛden ɣar tɣurfet sennej mani tuɣa ttɣiman: Buṭrus d Yuḥanna d Yaɛqub d Andrawus d Filippus d Tuma d Matta d Bar-Tulumawus d Yaɛqub mmis n Ḥalfa, d Cimɛun umi qqaren ‘Amɛessab’, d Yahuda mmis n Yaɛqub.
14 Ina marra idsen tuɣa ṣbaren s yijj n dmam x tẓaǧit, ak-d temɣarin u ak-d Maryam yemmas n Yeccu, u ak-d aytmas. ■
15 Deg wussan nni ikkar Cimɛun Buṭrus jar asen, di řwest n imeḥḍaren. Tuɣa din munen ɛřaḥar mya u-ɛicrin n iwdan, u netta inna:
16 “A iryazen tawmat, tuɣa ittxeṣṣa ad ittwakemmeř awař n Tira Iqeddsen i ittwannan qbeř s Arruḥ Iqeddsen s uqemmum n Dawud x Yahuda, wenni idewřen d amgewwed n yinni iḥebbsen Yeccu, ■
17 minzi netta tuɣa ittwaḥseb zzayneɣ u tuɣa iṭṭef tasɣart di tsexxart-a. ■
18 Aqa wa tuɣa ikesseb ijj n iyyar s řmunet n ddenb nnes uca umi iwḍa x uɣembub nnes, aqa feǧqen dayes adan nnes uca ffɣen-dd ɣar barra. ■
19 Aqa man aya idweř ittwassen ɣar marra imezdaɣ n Urcalim ařami semman iyyar nni deg iřes n temmurt nsen ‘Ḥaql-Dama’, min ixs ad yini ‘Iyyar n idammen’. ■ 20 Minzi tura deg wedlis n Izehhiden n Dawud:
‘Ad tedweř taddart nnes d řxarbet,
uřa d ijj war dayes izeddeɣ!
uca:
Ad iksi wenneɣni tsexxart nnes n umeḥḍay.’ ■
21 S uyenni ittřiq, aqa ijjen zeg yeryazen inni tuɣa d imɛacaren akidneɣ kuř řweqt i di tuɣa Siditneɣ Yeccu ittadef u itteffeɣ jar aneɣ, ■ 22 zeg useɣḍeṣ n Yuḥanna ař ass i di immeksi xaneɣ, ad idweř d acehhad akidneɣ x tnukra nnes.”
23 Areccḥen tnayen: Yusuf, umi qqaren Barsabas wenni umi ttkennan Yustus, d Mattiya. ■ 24 Am tuɣa ttẓaǧan, nnan: “A SIDI, Cek tessned uřawen n marra, scen aneɣ man wen zi tnayen-a i tixḍared, ■ 25 ḥima ad icarc di tsexxart-a u di řxedmet n rrusul i di ismeḥ Yahuda ḥima ad iraḥ ɣar wemcan nnes.” 26 Xenni ggin akeccuḍ uca yusa-dd ukeccuḍ x Mattiya uca arnin t ɣar ḥiṭac n rrusul.