Arzum min iǧan sennej mani iqqim Lmasiḥ
3
1 Mařa tᵉttwasnekkarem-dd ak-d Lmasiḥ, xenni arzum min iǧan sennej, mani iqqim Lmasiḥ x ufusi n AREBBI. ■ 2 Ɛeqřem min iǧan sennej, war iǧi min iǧan di temmurt, 3 minzi kenniw aqa temmutem uca tudart nwem tennuffar ak-d Lmasiḥ di AREBBI. ■ 4 Xmi dd ɣa iḍhar Lmasiḥ, wenni iǧan d Tudart nneɣ, řexdenni uřa d kenniw ad kides dd-teḍharem deg uɛuǧi. ■
5 S uyenni nɣem iɣezdisen n arrimet nwem inni x temmurt: farq-ccɣeř, řexmej, acahi, nnecwat tiɛeffanin d ṭṭmeɛ, wenni d aɛbad i l’aṣnam, ■ 6 s minzi ad dd-yas weɣḍab n AREBBI x ayt nnes n řmuɛṣiyyet. ■ 7 Uřa d kenniw tuɣa teggurem ammu zic, umi kenniw tuɣa teddarem ɛad di tmesřayin nni. ■ 8 Maca řexxu, sarsem man aya marra x uɣezdis: aɣḍab d tefqeḥt d tuɛeffna d uceqqef d řḥarḍ ixmej. ■ 9 War sxarriqem ca x wayawya umi tessarsem ɣar uɣezdis bnadem aqdim ak-d ibriden nnes, ■
10 u tyarrḍem bnadem n jdid, wenni iddekkwařen jdid s tussna, ɣar ṣṣifet n Wenni i-t-i-dd-ixeřqen. ■
11 Dayes war iǧi Wuday niɣ Arami, řa d axtan niɣ břa axtan, řa d Ayunaniy niɣ řbarrani, uřa d ismeɣ niɣ ḥurr, maca Lmasiḥ d kuřci u di kuř ijjen. ■
12 Am kenniw ifarz AREBBI, a imqeddasen d imɛizzen, arḍem s arraḥmet d řeḥnunect d řeḍrafet d uwaḍeɛ d temhint d ttasiɛ n řxaḍar. ■
13 Qebřem u samḥem i wayawya. Mařa ca n yijjen ɣares acetci x wenneɣni, ɣfarem kenniw ijj i wennɣni, am mammec i d awem iɣfar Lmasiḥ. ■
14 Ak-d marra aya, arḍem tayri tenni d txadent n řekmařet. ■
15 Xenni ad iḥkem řehna n Lmasiḥ deg wuřawen nwem, řehna nni ɣar tᵉttwařaɣam deg ict n Arrimet, uca qadam i Lmasiḥ.
16 Ejj Awař nnes ad daywem izdeɣ s marra tiɣit, sřemdem, ɛeřmem ijj wenneɣni s uɣennej n izehhiden d tesbiḥ d izřan s Arruḥ, u ɣennjem i AREBBI s arḍa deg wuřawen nwem.
17 Marra min tᵉtteggem s wawař niɣ s tmegga, ggem t s Yisem n Sidi Yeccu Lmasiḥ u cekkarem zzayes AREBBI, Tababat. ■
Tiweṣṣa i tudart n imasiḥiyyen
18 A timɣarin, dewřent sadu iryazen nkent am mammec dd-ittas ak-d Lmasiḥ. ■
19 A iryazen, xsem timɣarin nwem, war ttqesḥem daysent. ■
20 A iḥenjiren, ggem array i lwalidin nwem di marra, minzi man aya yareṭṭa i Siditneɣ. ■
21 A lwalidin, war darracem ca tarwa nwem, ḥima war d asen tᵉttraḥ teryast.
22 A imsexxaren, ggem array i yenni iǧan d aytbab nwem zi jjihet n arrimet di marra, war ttsexxarem ca i tiṭṭawin n iwdan amecnaw inni ixsen ad arḍan iwdan waha, maca sexxarem s řeṣfayet n wuř zi tiggʷudi n SIDI. ■ 23 Qaɛ min ɣa teggem, ggem t s marra řeɛmar nwem, axmi i Siditneɣ, maci i iwdan. 24 Snem aqa ad teksim řexřaṣ zi Siditneɣ di řwart, maɣar tᵉttsexxarem i SIDI, Lmasiḥ. 25 Minzi wenni itteggen řɣecc, ad ittwaxřef ɛlaḥsab řɣecc i yegga, břa ma ad yiři řfarz n bnadem.