Taddart n řefraḥet d taddart n wecḍan
7
1 Isem iṣbeḥ iḥřa x zzect iṣebḥen, ass n řmewt iḥřa x wass n tarwa. ■ 2 Teḥřa twaḥit ɣar taddart n wecḍan, x twaḥit ɣar taddart mani ttqeddamen macca., minzi dayes i iǧa qeṭṭu n bnadem marra u wenni iddaren ittegg i-tt deg wuř nnes. 3 Iḥřa wecḍan x tdeḥḥact, maɣar s ijj n uɣembub iceḍnen ittdakkʷař wuř ḥsen. 4 Uř n imiɣisen aqa-t di taddart n wecḍan, maca uř n ibuhařiyyen aqa-t di taddart n řefraḥet.
5 Iḥřa ad tesřed ɣar uwebbex zeg imiɣisen x wesḥessi i yezři n ibuhařiyyen. ■ 6 Maɣar am utartek n isennanen sadu umeqraj, ammu i tegga tḍeḥḥact n ubuhaři. Uřa d man aya aqa-t di řbaṭeř. ■
Iɛřamen
7 Maɣar řeḥṣaret ggur ad tessbuhři amiɣis, u tarzeft i arrecwet tessexsara uř.
8 Aneggaru n tmesřact teḥřa x umezwaru nnes. Wenni ɣar iǧa ttasiɛ n řxaḍar aṭṭas iḥřa x umɛeffar.
9 War sexxeḍ deɣya di buḥbeř nnek, maɣar deg weḥsin n ibuhařiyyen izeddeɣ uxeyyeq. □
10 War teqqar: “Min tuɣa din iḥřan deg wussan n zic x mammec ǧan wussan-a?” Maɣar aseqsi aya war izemmar ad iffeɣ zi tiɣit.
11 Tiɣit ak-d tesɣart tecna u aqa-tt d řefḍeř i yenni ittwařan tafuct.
12 Maɣar tiɣit aqa-tt i tiři uřa d ttmenyat aqa atent i tiři. Řefḍeř n tussna aqa tiɣit tᵉttic tudart i aytbab nnes.
13 Xzar min igga AREBBI, maɣar wi izemmaren ad iseggem min issfarɣ Netta?
14 Arr meẓri s řxar deg wass n řefraḥet uca ḥḍa deg wass n arẓiyyet, maɣar uřa d wa igga i-t AREBBI nican am wenneɣni ḥima bnadem war ittif uřa d walu awarni as. □
Uyur x webrid n řwest
15 Marra aya i ẓriɣ deg wussan n tudart inu ifennan. Aqa din amsegged nni ittwahellken di tsegda nnes uca aqa din aɛeffan nni iszuggarten ussan nnes di marra tuɛeffna nnes.
16 War tegg ixef nnek d amsegged aṭṭas, u war tegg ixef nnek d amiɣis aṭṭas.
Mayemmi i ɣa tḍeyyɛed ixef nnek?
17 War ttiři d aɛeffan aṭṭas u war ttiři ɛawed d abuhaři aṭṭas.
Mayemmi i ɣa temmted mařa war dd-yiwiḍ ɛad řmijař nnek?
18 Mliḥ mařa cek tcebbared di man aya uca war d as tarexxud ɛad, maɣar wenni itteggʷeden AREBBI, ad ittwafekk zi marra aya.
19 Tiɣit tessejhed amiɣis x ɛecra n ayt n jjehd nni iǧan deg ict n tendint.
20 Wah nican, war iǧi uřa d ijj n bnadem d amsegged x temmurt, uřa d ijj ittegg řxar u war ixeṭṭi ca. ■
21 War ttic taynit nnek i marra awařen nni qqaren iwdan, ḥima ɛemmarṣ war tᵉttesřid aqa amsexxar nnek ad cek inɛeř. 22 Maɣar uř nnek yuca aṭṭas n twařawin, aqa uřa d cek tneɛřed inneɣni.
Tarezzut d tidett tiwi-dd bnadem ɣar Arebbi
23 Marra aya beqqceɣ t s tiɣit. Necc nniɣ: “Xseɣ ad kesbeɣ tiɣit!”, maca tiɣit teqqim ayi ɣar řaggʷaj. 24 Maɣar min iggʷejen d min yuǧɣen, wah yuǧɣen, man wen izemmaren ad t yaf? 25 Nnqeřbeɣ, uřa d uř inu akidi, maḥend ad afeɣ tussna, maḥend ad beqqceɣ, ad arzuɣ tiɣit d wenway i dayes, maḥend ad ssneɣ s tidett aqa řɣar d taɣyuři u taɣyuři d tubbuheřya. ■
26 Ufiɣ min iǧan d amerzag x řmewt: tamɣart tenni iǧan am traccawin u uř nnes amecnaw tixecfin ineqqen u ifassen nnes amecnaw iceddiyyen. Wenni yarḍan zzat i wudem n AREBBI, izemmar ad zzayes infekk, maca amednub ad daysen imxumber. ■
27 Xzar, aya i ufiɣ, iqqar Umbarreḥ, umi arenyeɣ ict n řḥajjet i yicten nneɣni maḥend ammu i ɣa yafeɣ řḥasuř nnes: 28 min tuɣa yarezzu řeɛmar inu ɛad, maca war t ufiɣ: wah ufiɣ ijj n weryaz deg wařef, maca ict n temɣart war tt ufiɣ jar marra yina. 29 Xzar, ict waha i ufiɣ: aqa AREBBI igga bnadem nican, maca nitni arzun deg waṭṭas n yebriden iḥraymeyyen.