80
1 I umeqqran n imeɣnajen. S teɣnint n ‘Tlillicin’. Cchadet n Asaf. Azehhed. □
2 Seř, a Ameksaw n Israil,
Cek d wenni yarekkwesen Yusuf am wuǧi,
Cek d wenni ittɣiman x ikiruben, ban-dd di tissiqt! □
3 Sekkar jjehd nnek zzat i wudem n Ifrayim d Binyamin d Manassa,
as-dd ḥima ad aneɣ tfekked.
4 A AREBBI, arr aneɣ-dd u ejj udem nnek ad yarɣ,
xenni ad nettwafekk. ■
5 A SIDI, AREBBI n řɛeskarat,
mecḥař i ɣa tekked tᵉttxeyyaqed zi tẓaǧit n řgens nnek?
6 Cek tessecced ten s weɣrum n imeṭṭawen,
tarrid ten ad swen imeṭṭawen s ijj n řmijař ittwaggen.
7 Cek teggid aneɣ d ict n tcamma n imcubbecen i jjiran nneɣ,
řɛedyan nneɣ stehzazen jar asen. ■
8 Sbedd aneɣ, a AREBBI n řɛeskarat,
ejj udem nnek ad yarɣ,
xenni ad nettwafekk.
9 Cek tqeřɛed ict n tzayart zi Miṣra,
tuẓẓřed x řegnus, uca teẓẓud-i-tt din.
10 Cek tesswejded as amcan u tarrid tt-i-dd ad tewwet iẓewran,
tɛemmar tzayart marra tammurt.
11 Ttwassduryen idurar s tiři nnes,
ticejjura n tengelt n Arebbi s řefruɛ nnes.
12 Tegga tiseḍwin nnes ad awḍent ař řebḥar,
ifetwan nnes iziyzawen ař iɣzar n Lfuraṭ.
13 Mayemmi tɣeḍřeḍ iɣebrawen nnes,
ařami marra inni dd-ittekken x webrid řeqqḍen tt?
14 Iřef zeg wezɣar iqřeb tazayart,
mummu n yeyyar aqa ihda i-tt. □
15 A AREBBI n řɛeskarat, dweř-dd ɣarneɣ,
sijj-dd zeg ujenna, u xzar, arzef tazayart-a
16 u tthilla di tzayart tenni iẓẓu ufus nnek afusi,
di tmemmit nni tessjehded i yixef nnek.
17 Aqa tᵉttwassecmeḍ s tmessi, tᵉttwaqḍeɛ.
Zeg useggʷed n wudem nnek ad weddaren.
18 Ejj afus nnek ad yiři ak-d weryaz n ufus nnek afusi,
ak-d mmis n bnadem wenni tessjehded i yixef nnek.
19 Xenni war xak nḥeyyed ca.
Ejj aneɣ ad neddar, xenni ad nřaɣa x Yisem nnek.
20 A SIDI, AREBBI n řɛeskarat, sbedd aneɣ-dd,
ejj udem nnek ad yarɣ,
xenni ad nettwafekk.