Tiweṣṣa tineggura d useǧem
13
1 Ejj ad teqqim tayri n tewmat jarawem. ■ 2 War tᵉttum ca ad tarezmem tawwart i ibarraniyyen, minzi s uya areḥḥben ca s lmalakat am war ssinen. ■
3 Ɛeqřem x imeḥbas axmi kenniw ḥebbsem akidsen, u ɛeqřem x yenni ittwaḥsaren, am x iwdan amecnaw kenniw simant nwem inni yarḍen arrimet. ■
4 Ejj ad yiři řemřac d aweqqar ɣar marra, d qama nsen n řemřac d amezdag, minzi AREBBI ad iḥkem x ayt n farq-ccɣeř u x yenni itteggen zzina.
5 War tteggem nneyyet nwem di tenɛacin, maca qenɛem s min ɣarwem, minzi SIDI inna:
“Necc war cek ttejjiɣ niɣ ad dayek semmḥeɣ.” ■
6 Man aya ittwanna i neccin, maḥend ad nini s taryast:
“Sidi d Amɛawen inu, war tteggʷdeɣ ca,
min d ayi ɣa yegg bnadem?” ■
7 Ɛeqřem x imgewwaden nwem, inni d awem issiwřen awař n AREBBI. Beqqcem řɣiǧet n tecri nsen uca ḍfarem l’iman nsen. ■
8 Yeccu Lmasiḥ d Netta Netta, iḍennaḍ d yiḍa u i řebda.
9 War tejjim ad kenniw ɣarren s tɣuriwin iɣriben d ibeddiřen n deɣya, minzi řḥajjet n lemliḥ mařa uř icebbar deg arḍa, war iǧi di macca i war ineffɛen ca i yenni tuɣa dayes yeřhan.■
10 Ɣarneɣ ijj n uɛalṭar, inni dinni ittsexxaren di Tzeddiɣt, ittxeṣṣa war tᵉtten.
11 Minzi aysum n imuddaren inni idammen nsen ttwaksin ɣar Zzawect Iqeddsen s ufus n arrays n ikehhanen, ttwasarɣen barra i teqseft. □ ■
12 S uyenni tuɣa Yeccu imarret ɛawed barra i tendint, ḥima ad iqeddes řgens s idammen nnes, ■
13 S uyenni ejj aneɣ ad neffeɣ ɣar barra n teqseft n iqiḍan, am narebbu řɛar nnes.
14 Minzi war ɣarneɣ da tandint n řebda, maca narezzu x tenni i dd ɣa yasen. ■
15 Ejj aneɣ ad zzayes nqeddem tiwhibin n usemɣar i AREBBI, řɣiǧet n iyencicen nni icehhden s Yisem nnes. ■
16 War ttᵉttum ca ad teggem min iṣebḥen uřa d tecrimet, minzi AREBBI yarḍa x tmewca am tina. ■
17 Ṭaɛem i yenni i kenniw ittgewwaden, ggem asen array, - minzi nitni ttɛessan x řeɛmur nwem amecnaw inni itteggen řeḥsab xawem -, ḥima ad tt ggen s řefraḥet, war iǧi s uweḥweḥ, minzi man aya war kenniw ineffeɛ. ■
18 Ẓaǧem xaneɣ minzi ɣarney ttiqqet belli ɣarneɣ tanefsect tecna, am dayneɣ meẓri ḥima ad neddar nican di marra.
19 Ttzawgeɣ kenniw s jjehd ad teggem ammu, ḥima xenni necc deɣya ad ɣarwem dd-dewřeɣ.
20 AREBBI n řehna wenni dd-issnekkaren Ameksa Ameqqran n wuǧi, Yeccu Lmasiḥ, Siditneɣ, zi taddart n imettinen s idammen n Řɛahd i řebda, ■ 21 ad kenniw ikemmeř di kuř řxedmet icnan ḥima ad teggem min ixs Netta. Netta ad dayneɣ igg min iǧan i arḍa nnes s Yeccu Lmasiḥ wi ɣar iǧa uɛuǧi i řebda qaɛ. Amin. ■
22 Xenni ttzawgeɣ zzaywem, a aytma inu, qebřem awař-a n usenhar s ttasiɛ n řxaḍar, minzi uriɣ awem-dd s drus.
23 Snem aqa arxun umatneɣ Timutiyu. Mařa yusa-dd deɣya, ad kenniw ẓareɣ akides.
24 Seǧmem x marra inni i kenniw ittgewwaden s řeḥna u x marra imqeddasen. Inni n Iṭalya ttseǧamen-dd xawem s řehna.
25 Arḍa ad kidwem yiři marra. Amin.