Iřes n bnadem
3
1 War ttejjim aṭṭas zzaywem ad dewřen d imesɣaren, a aytma, aqa kenniw tessnem belli ad neksi řḥukm ameqqran. ■ 2 Minzi marra neccin nennedref deg waṭṭas. Mařa ca n yijjen war ittnedraf deg wawař, aqa netta d bnadem ikmeř, izemmar ad iqemmeɛ marra arrimet nnes. ■ 3 Xzar, nettegg sřimat deg iqemmumen n iysan ḥima ad aneɣ ggen array, aqa nzemmar ad zzaysen nessuyur arrimet nsen tmun.
4 Xzar, ɛawed iɣarruba imeqqranen inni ittwaɛarrnen zeg usemmiḍ ijehden, ttwaneddhen s yijj n řgidun ameẓyan, mani ma ixs řxaḍar n řqebṭan ad indeh. 5 Ammu uřa d iřes, aqa-t d ijj n ixef ameẓyan, waxxa amenni issgeɛɛed ixef nnes. Xzar, mammec timessi tameẓyant ad tessecmeḍ řɣabet tameqqrant. ■ 6 Iřes d ict n tmessi u ddunect n ddenb amecnaw ict n wezɣar. Iřes-a jar iɣezdisen nneɣ am ict n řḥajjet tessexmej arrimet marra, issarɣ jjiřat i iḍeffaren ijj i wenneɣni, inni iqnunniyen am tjarrarin, uca icemmeḍ yiřes s yixef nnes ɛawed. 7 Minzi marra ddarb n řmař u n ijḍaḍ u n imuddaren inni ittbuɛen di řebḥar u x temmurt, ttwaqemmɛen zi bnadem. □ 8 Maca iřes war izemmar ad t issqemmeɛ uřa d ijj n bnadem. Aqa-t d ijj n řɣar i war ittwassqemmɛen, aqa iccur s ssem ineqqen. 9 Zzayes i nbarek SIDI d Tababat uca zzayes nenɛeř x iwdan inni ittwaggen di ṣṣifet n AREBBI.
10 Aqa zeg ijj n uqemmum tᵉtteffeɣ-dd lbaraka d nneɛřet. A aytma, man aya war iɛeddeř ad yiři ammu!
11 Ma izemmar ad dd-ffɣen zeg ijj n řɛunṣar waman imiẓiden d waman imerzagen?
12 A aytma, ma izemmar wartu ad iwc zzitun niɣ tzayart řbacur? Ammu uřa d aman imeǧaḥen war zemmaren ad ten arren d imiẓiden.
Tiɣit zi sennej d tiɣit zi temmurt
13 Wi zzaywem iǧan d amiɣis u s řeɛqeř? Ad isscen wanita řexdayem nnes zi ticři iṣebḥen nnes s tiɣit ak-d temhint. ■
14 Maca mařa din řeḥsed amerzag d umcubbec deg wuřawen nwem, war sgiɛɛid ixef nnek x tidett u war sxarriq ca! ■
15 Tanita war teǧi d tiɣit i dd-ihwan zi sennej, aqa-tt zi temmurt, zeg ixarriṣen n buḥbeř n bnadem u zi ccwaṭen. ■
16 Minzi mani iǧa řeḥsed d umcubbec, aqa din ixarwiḍen d ɛřam kuř tuɛeffna. ■
17 Maca tiɣit zi sennej tezdeg, xenni dayes řehna d řeḍrafet, tᵉttegg array, teccur s arreḥmet d řɣiǧet iṣebḥen, war tᵉttegg ca s řeḥzab niɣ s wudmawen.
18 Aqa řɣiǧet n tsegda tᵉttwazarreɛ di řhudnet i yenni itteggen řehna.