140
1 I umeqqran n imeɣnajen. Azehhed n Dawud.
2 Fekk ayi zeg iɛeffanen, a SIDI,
ḥḍa ayi zeg iryazen n lɛunf,
3 inni ittxarrṣen deg wuř nsen di řɣar,
u ssekkaren imenɣan di marra ussan.
4 Nitni ssqeḍɛen iřsawen nsen am yijj n ufiɣar,
ssem iḥma aqa-t sadu iyencicen nsen. Silah. ■
5 Ḥḍa xafi, a SIDI, zeg ifassen n iɛeffanen,
ssar ayi zeg iryazen n lɛunf, inni yarezzun ad ayi ɣeḍřen ɣar temmurt. □
6 Ayt n bu-nnfaxet ssnuffaren xafi ijj n řfex,
ttbezzaɛen tiseɣwin am ict n tracca ɣar uɣezdis n webrid,
aqa tteggen ayi tixefcin. Silah. ■
7 Necc nniɣ i SIDI: “Cek d Arebbi inu!”
Seř, a SIDI, ɣar tmijja n uzaweg inu.
8 A SIDI, Sidi inu, jjehd n usenjem inu,
deř azeǧif inu deg wass n řḥess n řesnaḥ.
9 A SIDI, war ttejji aɛeffan ad yarr meẓri.
War ttegg ttasiɛ i wenway nnes iɛeffnen,
uca ad ssɛuǧen ixef nsen. Silah.
10 X uzeǧif n marra inni d ayi dd-innḍen,
iři ad ten ideř uceqqef n iyencicen nsen,
11 ejj ad xasen kebben řefḥem itteḥduduqen,
iři Netta ad ten iɣḍer di tmessi, di řḥemřat yuǧɣen,
ḥima war ttekkaren ɛad.
12 Ejj aryaz i iceqqfen s yiřes war ittɣimi ibedd x temmurt,
iři aryaz bu-řexcunet, aqa ad ittwaɛarn s řɣar i igga
ař i ɣa iwḍa deɣya di texceft.
13 Necc ssneɣ, aqa SIDI ad isseqfeř ddeɛwet n řmusakin,
řḥeqq n imezřaḍ.
14 S tidett, imseggaden ad qadan Isem nnek,
inni igguren nican ad zemmaren ad qqimen bedden zzat i wudem nnek.