Řḥarḍ amezwaru n Ilihu
32
1 Xenni ssbedden třata n yeryazen nni maḥend ad dd-arren x Ayub, minzi tuɣa d amsegged jar tiṭṭawin n yixef nnes. 2 Xas uca yarɣa uxeyyeq n Ilihu, mmis n Baraxyil, zi temmurt n Buz, zi řaǧ n Ram. Yarɣa uxeyyeq nnes x Ayub minzi igga wanita ixef nnes d amsegged x AREBBI. 3 Yarɣa uxeyyeq nnes uřa x třata n imeddukkař nnes, maɣar nitni, waxxa war ufin min zi xas i dd ɣa yarren, amenni arrin řɛib di Ayub.
4 Ilihu maca tuɣa iraja s wawařen qibač i Ayub, minzi nitni tuɣa mɣaren xas. 5 Umi iẓra Ilihu, aqa třata n yeryazen nni war ufin min zi dd ɣa yarren ɛad, yarɣa uxeyyeq nnes. 6 Uca iṭṭef Ilihu, mmis n Baraxil, zi Buz, deg wawař, inna:
Necc d ameẓyan deg iseggʷusa u kenniw d imeccaybuten.
S uyenni rajiɣ u bburrneɣ
maḥend ad awem ssecneɣ tussna inu. ■
7 Necc nniɣ: ‘Ejj inni imɣaren deg wussan ad ssiwřen,
ejj řqedd ameqqran n iseggʷusa n umeccaybu ad issargeb tiɣit.’
8 S tidett, buḥbeř izdeɣ di bnadem,
aṣuḍi n nnefs n Umzemmar x kuřci ittic asen řefhamet. ■
9 Inni imɣaren deg iseggʷusa war daysen teǧi tiɣit,
u iwessura war fehhmen i ccreɛ. ■
10 S uyenni qqareɣ: ‘Sřem-dd ɣari,
xenni uřa d necc ad ssecneɣ tussna inu.’
11 Xzar, rajiɣ awařen nwem,
ssḥesseɣ ɣar řefhamet nwem,
am tuɣa tarezzum x wawařen iseggmen.
12 Necc ḥḍiɣ kenniw mliḥ,
aqa da, uřa d ijjen ma tuɣa izemmar ad isseqneɛ Ayub,
uřa d ijjen zzaywem war izemmar ad dd-yarr x wawařen nnes.
13 S uya war qqarem: ‘Neccin nufa tiɣit!
Arebbi i izemmaren ad t inḍar, war iǧi bnadem.’
14 War ǧin wawařen nnes xafi,
u s wawařen nwem war xas dd-arriɣ.
15 Ttwarnan nitni, war dd-ttarrin ɛad,
awařen ttwakksen zzaysen.
16 Řajiɣ, maca war ssiwřen,
maɣar ssbedden awař, war dd-ttarrin ɛad.
17 Uřa d necc xseɣ ad ssiwřeɣ di nnubet inu,
uřa d necc ad ssecneɣ tussna inu.
18 Maɣar ccureɣ s wawařen,
iḥessar ayi buḥbeř di daxeř inu.
19 Xzar, aɛeddis inu ittegg am tziyyat n binu war yarzimen ɛad,
am txuncay n yiřem n jdid aqa netta ittegg axmi ggur ad idduqqez.
20 Ad ssiwřeɣ ḥima ad fsuseɣ,
ad arzmeɣ iyencicen inu, ad dd-arreɣ.
21 War tteggiɣ s wudmawen ak-d uřa d ijj,
war ssiwřeɣ uřa ak-d ijj n bnadem s wawařen imiẓiden.
22 Maɣar war zemmareɣ ad ggeɣ s wawařen imiziḍen,
maɣar xenni ad ayi ikkes Wenni i d ayi iggin.