81
1 I umeqqran n imeɣnajen. S teɣnint n Ujitti. N Asaf.
2 Sřiwřem i AREBBI, jjehd nneɣ,
duqqzem s řefraḥet i AREBBI n Yaɛqub.
3 Sgeɛɛdem ict n yezři n uṣebbeḥ, awi abendir,
řgambri miẓid d lharpa.
4 Ṣuḍem deg uyicc n icarri ɣar ubeddi n uyur,
ɣar tziri iqefřen, ɣar wass n řɛid nneɣ.
5 Maɣar ta d tawṣeyyet i Israil,
ict n lfariḍa n AREBBI n Yaɛqub.
6 Igga i-tt d cchadet di Yusuf,
řami dd-iffeɣ ḍidd i temmurt n Miṣra.
Aqa sřiɣ ijj n yiřes war d as fehmeɣ. □
7 Taɣruḍt nnes fekkeɣ tt zi ddqeř,
ifassen nnes arxun zi tsuǧet i tuɣa yarebbu.
8 Cek třaɣid di řeḥṣaret u Necc fekkeɣ cek zzayes.
Necc arriɣ-dd xak zeg wexxam innuffaren n wajjaj,
ɣar waman n Mariba qeǧbeɣ cek. Silah.
9 Seř, řgens inu, xenni Necc ad cehdeɣ di řwest nnek, a Israil,
mařa xenni tuɣa texsed ad ɣari dd-tesřed.
10 War ɣarek ittiři ijj n arebbi d aɣrib,
war ttaḍar uřa i yijj n arebbi i war tessined.
11 Necc d SIDI, AREBBI nnek, wenni cek dd-issuffɣen zi Miṣra.
Arzem aqemmun nnek u Necc ad t ccureɣ.
12 Maca řgens inu war isři ca ɣar tmijja inu,
Israyil war d ayi ixs.
13 S uyenni jjiɣ ten i wuř nsen iqesḥen,
ařami i ɣa uyuren di řecwar n uzeǧif nsen.
14 Mři dd-isřa ɣari řgens inu,
mři Israil ixs ad yuyur deg ibriden inu!
15 Xenni mammec deɣya iři qḍiɣ x řɛedyan nsen,
arriɣ afus inu ḍidd i yenni ten iḥeṣṣaren.
16 Inni icarrhen SIDI ad ɣares dd-dewřen ttmuruden deǧen,
řweqt n uxeǧeṣ nsen ad yiři i řebda.
17 Iři aqa iwca as macca zi lemliḥ n yirden,
wah, iři s tamment zi jjarf ssjjiwneɣ cek.