76
1 I umeqqran n imeɣnajen. Ak-d uzenzun.
Azehhed n Asaf, izři.
2 AREBBI ittwassen di Yahuda,
Isem nnes d ameqqran di Israil.
3 Aɛucci nnes aqa-t di Calim,
Tazeddiɣt nnes di Ṣihyun.
4 Dinni yarẓa fřitcat yareqqen n řqews,
taseddart n useřqi d ssif uřa d amenɣi. Silah.
5 Tessaggʷaded u tjehded i teǧid
x idurar nni immeẓren di tkeccaḍt.
6 Inni ijehden deg wuř ttwakeccḍen.
Nitni nnudmen, ṭṭṣen,
uřa d ijj zeg iryazen imeḥḍen war izemmar ad immɛařa.
7 S uweddeb nnek, a AREBBI n Yaɛqub,
iɣarq ukarru d uyis deg yiḍes.
8 Cek, wah Cek tessaggʷaded,
wi izemmaren ad iqqim ibedd zzat i wudem nnek,
xmi dd ɣa ikkar weɣḍab nnek?
9 Zeg ujenna teggid ad ittwaseř řḥukm.
Teṭṭef teggʷudi tammurt uca tesseɣd,
10 umi ikkar AREBBI maḥend ad icarreɛ,
ḥima ad ifekk marra imhinen n temmurt. Silah.
11 Maɣar afugem n iwdan ad Cek iqada,
min iqqimen n wesɛar ad t tmenɛed.
12 Wcem lwuɛud u ggem zzaysen zzat i SIDI, AREBBI nwem.
Ejj marra inni d as dd-innḍen
d awyen ṣṣdaqi i wenni ittxeṣṣa ad zzayes ggʷeden,
13 wenni ittekksen i řḥukkam buḥbeřat nsen,
wenni zzayes tteggʷden ijeǧiden n temmurt.