63
1 Azehhed n Dawud, ařami t tuɣa di řexřa n Yahuda. ■
2 A AREBBI, Cek d Arebbi inu! Ɣar tuffut arezzuɣ xak,
řeɛmar inu ittfada-dd ɣarek, aysum inu ittmeẓri dayek,
deg ict n temmurt yuẓɣen ittfadan břa aman. □
3 Ammu i dayek xezzareɣ di Zzawect Iqeddsen,
ḥima ad ẓareɣ jjehd nnek d uɛuǧi nnek.
4 Maɣar tamexsiwt nnek icewwaren teḥřa x tudart,
s uyenni ad Cek ṣebbḥen iyencicen inu.
5 Ammu i d ac ɣa barkeɣ di tudart inu,
ad ssgeɛɛdeɣ ifassen inu deg Yisem nnek.
6 Řeɛmar inu ad ijjiwen amecnaw tyawant zi trussi d tadunt,
s iyencicen isřiwřewen ad Cek iṣebbeḥ uqemmum inu,
7 mařa ttxarrṣeɣ dayek di tassut,
ttxemmameɣ dayek ɣar uḍufen n wecbar n ǧiřet.
8 Minzi tuɣa Cek d amɛawen inu,
di tiři n wafriwen nnek ad sřiwřeweɣ.
9 Řeɛmař inu iřeṣṣeq dayek awarni ac,
afus nnek afusi ittᵉṭṭef dayi.
10 Inni ittexsen ad areddǧen řeɛmar inu,
ad iwḍen ɣar imucan yuǧɣen qaɛ sadu temmurt.
11 Nitni ad ttwasellmen i tzemmar n ssif,
ad dewřen d takeccaḍt i iceɛbawen.
12 Maca ajeǧid ad ifarḥ zi AREBBI.
Kuř ijj zeg inni i ɣares i ɣa ittjaǧan ad ifeyyec,
minzi aqemmum n yinni issawařen s ixarriqen ad ittwabelleɛ.