50
1 Ijj n uzehhed n Asaf. Arebbi x marra irebbiten, SIDI issawař.
Netta ittřaɣa i temmurt zi mani dd-tenqar tfuct ɣares ař mani teɣři.
2 Zi Ṣihyun, aẓri ikemmřen,
ittban AREBBI ittissiq.
3 AREBBI nneɣ ad dd-yas, war isseɣd ca.
Timessi zzates ad tecc,
taḥaryaḍt i d as dd-ittennḍen ad tṣuḍ aṭṭas.
4 Netta ad iřaɣa i ijenwan sennej,
u i temmurt ḥima ad iḥkem x řgens nnes:
5 “Smunem-dd ɣari imtiqqan inu,
inni kidi itteggen řɛahd s tɣarṣt.”
6 Ijenwan ttbarrḥen tasegda nnes,
maɣar AREBBI simant nnes aqa-t d řqaḍi. Silah. □
7 “Seř, a řgens inu, u Necc ad ssiwřeɣ, Israil,
Necc ad cehdeɣ ḍidd nnek: Aqa Necc, AREBBI, d AREBBI nnek!
8 War iǧi x tɣarṣa nnek ad cek webbxeɣ,
maɣar tiɣarṣa nnek aqa atent řebda zzati.
9 War kessiɣ ca ayenduz zi taddart nnek,
uřa d iɣayḍen zi teqwirin nnek.
10 Maɣar marra imuddar n wezɣar aqa inu,
řmař x wařef idurar. □
11 Necc ssneɣ marra ijḍaḍ n idurar,
mummu n yeyyar, aqa-t Inu.
12 Mři tuɣa dayi řaẓ, ma war d ac t qqareɣ,
maɣar inu ddunect d uɛemmar nnes. ■
13 Ma ad cceɣ xenni aysum n ifunasen,
niɣ idammen n iɣayḍen?
14 Awi-dd i AREBBI taɣarṣt n uqadi,
u kemmeř lwuɛud nnek i Umɛuǧi x kuřci. ■
15 Řaɣa ayi-dd deg wass n řeḥṣaret,
xenni ad cek ssnejmeɣ uca cek ad ayi tegged ccan.”
16 Maca i uɛeffan iqqar AREBBI:
“Mayemmi tbarrḥed tiweṣṣa inu,
u teggid Řɛahd inu deg uqemmum nnek,
17 umi tcarrhed ttarbiyyet inu,
u tenḍared awařen inu awarni ac.
18 Mařa teẓriḍ ijj n uxewwan, ammu i teggured akides,
u tᵉttṣurid ak-d yenni izennan.
19 Aqemmum nnek tᵉttarrid i-t i řɣar,
iřes nnek ittxarreṣ deg wecmat.
20 Tettɣimid dinni tessawařed x umac,
tessefdaḥeḍ zi mmis n yemmas.
21 Aya tᵉttegged u Necc sseɣdiɣ.
Ttɣiř ac, aqa ayi am cek.
Necc ad cek webbxeɣ u ad ssarseɣ ddnub nnek zzat i tiṭṭawin nnek.
22 Fhem aya xenni, a cek i ittun Arebbi,
ḥima war cek tmezzqeɣ am war din ittiři ufekki.”
23 Wenni dd-ittawyen taɣarṣt n uqadi, ittegg ayi ccan,
u issewjad abrid ḥima ad as ssecneɣ asenjem n AREBBI.