Ayub issiweř ak-d Ilifaz x řemḥayem nnes
17
1 Buḥbeř inu yarjef,
ussan inu ineggura xesyen,
mɣir imeḍřan d ayi iqqimen.
2 S tidett, inni istehzan aqa aten ɣari,
u tiṭṭ inu tessɛeddu ǧiřet jar ixarriṣen nsen imarzagen!
3 Egg ixef nnek d aḍman i necc din ɣarek.
Man wen xenni i ɣa iwten afus nnes deg ufus inu i man aya?
4 Maɣar Cek tekksed marra řefhamet x wuř nsen,
x uyenni Cek war ten tessɛuǧid ca.
5 Wi i ɣa iɣdaren imeddukkař nnes di ṭṭweɛ n tkeccaḍt,
tiṭṭawin n iḥenjiren nnes ad nɛedment.
6 Netta igga ayi d lmatal jar řegnus,
ařami dewřeɣ am ijjen ssusufen as x uɣembub. ■
7 S uya i teɛmec tiṭṭ inu zeg wecḍan,
marra iɣezdisen inu aqa aten am tiři.
8 Inni igguren nican ttnexřaɛen zi man aya,
u amezdag ittneqřab x umnafeq.
9 Amsegged imenneɛ deg webrid nnes,
wenni ɣar iǧa ifassen imezdagen, yarenni di jjhed.
10 S uya marra kenniw, dewřem-dd, asettiw-dd da,
maɣar war ufiɣ uřa d ijj n umiɣis jar awem. ■
11 Ɛdun wussan inu,
ttwaqeḍɛen inwayen inu,
marra meẓri n wuř inu. ■
12 Ǧiřet tteggen tt d ass,
qqaren: aqa tafawt tᵉttades-dd xmi dd ɣa tewḍa taǧest.
13 Mařa ssitmeɣ ɛad, ssitimeɣ aqa řaxart ad tiři d taddart inu,
ad bezzɛeɣ tassut inu di taǧest.
14 Ɣar wenḍeř řaɣiɣ: ‘Cek d baba!’,
ɣar ikecca: ‘Yemma!’ d: ‘Učma!’
15 Mani iǧa xenni řayas inu?
Řayas inu, man wen izemmaren ad t iẓar?
16 Ihwa ɣar ṭṭrufa n řaxart,
maɣar mařa nmum deg ucař, aqa din arraḥet. ■