Iɛibraniyyen
Mmis yuɛřa aṭṭas x lmalakat
1
1 Deg wussan iɛdun issiweř AREBBI di marra ikuden u deg waṭṭas n ibriden ak-d řejdud nneɣ s inabiyyen. 2 Deg wussan-a ineggura aqa issiweř akidneɣ s Mmis, wenni igga d Awrit n kuřci, s Wenni ɛawed igga ddunect. ■ 3 Minzi Netta d talellect n uɛuǧi nnes uřa d tteswirt n Simant nnes, u Netta d wenni yarebbun marra timesřayin s jjehd n wawař nnes. Aqa Netta issizdeg ddnub nneɣ deg Yixef nnes, uca iruḥ iqqim ɣar yeffus n Lɛaḍim di řuɛřa. ■ 4 Netta yuɛřa aṭṭas x lmalakat am Isem i iṭṭef d řwart aqa icna x wenni nsen.
5 Minzi i man ten zi lmalakat inna AREBBI:
“Mmi i teǧid Cek, ass-a Necc jjiɣ-dd Cek!”,
uca ɛawed inna:
“Necc ad as iřiɣ d Babas u Netta ad ayi yiři d Mmi”? ■
6 Uca xenni xmi dd-issidef amenzu ɣar ddunect, inna:
“Ad as sejden marra lmalakat n AREBBI.” ■
7 Uca x lmalakat inna:
“Netta igga lmalakat nnes d isemmiḍen,
uca imsexxaren nnes d ict n tmessi itteḥduduqen”, □ ■
8 Maca x Memmi:
“Řɛarc nnek, a AREBBI, aqa iǧa i řebda qaɛ.
Taɣɣarct n tgeldit nnek, aqa-tt d taɣɣarct teṣfa. ■
9 Aqa texsed tasegda, tcarhed řɣar.
S uyenni aqa idhen i c AREBBI, AREBBI nnek,
s zzect n řefraḥet sennej i imɛacaren nnek.” ■
10 Uca xenni:
“Zeg ubeddu teggid Cek dsas n temmurt,
uca ijenwan ǧan d řxedmet n ifassen nnek. ■
11 Ina ad ttwateḥḥan, maca Cek ad tdumed,
uca ina marra ad arcan am warruḍ. ■
12 Amecnaw ijj n useřham ad ten ttḍefsed.
Ad ttwabeddřen am warruḍ,
maca Cek ad tiřid d wenni uca iseggʷusa nnek war qeṭṭin ca.” ■
13 U i man ten zi lmalakat inna ijj n wass:
“Qqim ɣar yeffus inu
ař d ɣa ggeɣ řɛedyan nnek d tanebdat sadu iḍaren nnek”? ■
14 Ma war ǧint nitenti d arruḥat i tsexxart, ttwasekkent-i-dd ḥima ad sexxarent i yenni ɣa iwarten Tudart?