41
1 I umeqqran n imeɣnajen. Azehhed n Dawud.
2 Sseɛd n wenni ifehhmen i umarxu.
SIDI ad t ifekk deg wass n řɣar.
3 SIDI ggur ad t iḥḍa u ad t yejj ad iddar,
uca netta ad yarr meẓri di temmurt.
War t ttsellam ca ɣar min din iǧan di řeɛmar n řɛedyan nnes.
4 SIDI ad kides ibedd di tassut n řehřac.
Cek tᵉttbeddřed marra rectu nnes umi iheǧec.
5 Necc nniɣ: “A SIDI, ḥinn xafi, sgenfa řeɛmar inu,
maɣar xḍiɣ akic.”
6 Řɛedyan inu ssawařen xafi s řɣar:
“Meřmi i ɣa immet u ad ittwakkes isem nnes?”
7 Mařa yusa-dd ḥed maḥend ad iẓar, issawař di řbaṭeř.
Uř nnes issmun ɣares řɣecc,
xenni itteffeɣ ɣar barra, issawař.
8 Marra inni d ayi icarrhen temtamnen xafi jmiɛ,
aqa-ten ttxarriṣen dayi maḥend ad ayi ggen řɣar.
9 Iřqef i-t actab abarcan,
u wenni dd-iwḍan ammu, war dd-ittekkar ɛad.
10 Uřa d aryaz nni wi ak-d ddareɣ di řehna,
wenni di ttiqqiɣ, wenni iccen aɣrum inu,
aqa issemɣar xafi anirz nnes. ■
11 Cek maca, a SIDI, ḥinn xafi u snekkar ayi-dd,
xenni necc ad ten xeǧṣeɣ.
12 S man aya ad ssneɣ aqa usiɣ ac-dd i cek x řxaḍar,
maḥend řeɛdu inu war zzayi ifarreḥ s usřiwřew.
13 U xafi, aqa Cek tticed ayi afus di ssibbet n řekmaret inu,
tessbedded ayi zzat i wudem nnek i řebda.
14 Ad ittwabarek SIDI, AREBBI n Israil,
zi řebda ař i řebda! Amin, wah amin!