74
1 Axemmi n Asaf.
Mayemmi, a AREBBI, tenḍared i řebda?
Mayemmi i ɣa yarɣ weɣḍab nnek x wuǧi n ddmani n tarewsa nnek?
2 Xemmem di tmesmunt nnek nni tuɣa tkesbed zeg wecḥař uya,
taqbič n tesɣart n řwart nnek tenni tefdid,
adrar n Ṣihyun wenni x tuɣa tzeddɣed.
3 Sgeɛɛed iṣuraf nnek ɣar min yareddǧen i řebda,
řeɛdu yarra marra di Zzawect Iqeddsen d řxarbet.
4 Inni tuɣa Cek iḥeṣṣaren ssbuɛruten di řwest n imucan nnek n umsagar,
ssbeddan řeɛřamat nsen d řeɛřamat.
5 Aqa netta idweř ittwassen am weryaz issgeɛɛed ccwaqar di cbarq iqqnen,
6 u xenni arẓin marra inqacen
jmiɛ s ccaqur d ifḍisen.
7 Nitni qqeden timessi i Tzawiyyin nnek Iqeddsen,
aqa ɛarran Tazeddiɣt n Yisem nnek ař tammurt. ■
8 Nitni nnan deg wuř nsen: “Ejj aneɣ ad tent nareddeǧ marra!”
Ammu i ssarɣen marra imucan n umsagar n Arebbi di temmurt.
9 Řeɛřamat nneɣ war tent nettwiři ɛad,
war din uřa d ijj n unabi ɛad,
uca uřa d ijj jar aneɣ issen ař meřmi ɛad.
10 Ař meřmi, a AREBBI, ad zzayek istehza wenni iḥeṣṣaren?
Ma ad iceqqef řeɛdu i řebda deg Yisem nnek?
11 Mayemmi i tᵉttegged ad dayneɣ ismeḥ afus nnek, afus nnek afusi?
Suffuɣ i-t zeg weḥsin n upartessu nnek,
qḍa xasen. □
12 Zeg wecḥař uya aqa AREBBI d Ajeǧid inu.
Netta d wenni i dd-ittawyen isenjamen di řwest n temmurt.
13 S tzemmar nnek tfetqed řebḥar,
izeǧifen n řhaycat teddzed i-ten x waman. ■
14 Cek třebzed izeǧifen n ‘Liviyatan’,
tewcid i-t d macca i řewḥuc n řexřa. □
15 Cek tarrid řɛunṣar d teɣzart ad dduqqzen,
Cek tessiẓɣed iɣezran ittazzřen břa qeṭṭu. ■
16 Ass nnek, nnek uřa d ǧiřet,
Cek teggid din tafawt d tfuct. ■
17 Cek tessmetned marra iymiren n temmurt,
anebdu d tgerst aqa teggid asen tifras nsen.
18 Ɛqeř x man aya: řeɛdu isseḥqar SIDI,
ijj n řgens abuhaři iceqqef deg Yisem nnek.
19 War ttic řeɛmar n tejlilleḥt nnek i řewḥuc,
war tᵉttu i řebda tudart n řmusakin nnek.
20 Xzar ɣar řɛahd nnek,
maɣar deg imucan n ṭṭřam di temmurt aqa daysen tudrin ɛemmarent s lɛunf.
21 War ttejji wenni ittwaḥeṣṣaren ad dd-iɛqeb s useḍḥi,
ejj řmeskin d umezřaḍ ad ṣebbḥen Isem nnek.
22 Kkar bedd, a AREBBI, belleɛ ddeɛwet nnek,
xemm mammec Cek isseḥqarran ibuhařiyyen ass imun.
23 War ttᵉttu ca aɣuyyi n iɣrimen nnek,
asbuɛar n yinni i xak iɣewwɣen
ittgeɛɛad ɣar ujenna břa aqeṭṭu.