Axecciw d tḥanact
7
1 “War ḥekkmem ḥima war tᵉttwaḥakamem, ■ 2 minzi ɛlaḥsab řḥukm i zi ɣa tḥekmem, ad tᵉttwaḥakmem, u ɛlaḥsab řeɛbar i zi ɣa teɛbarem, ad tᵉttwaɛbarem ɛawed. ■ 3 Mayemmi txezzared ɣar uxecciw di tiṭṭ n umac, maca war tḥekkared ca i teḥnact tenni di tiṭṭ nnek? ■ 4 Xenni mammec i ɣa tegged ad tinid i umac: ‘Ejj ayi ad ac dd-ssuffɣeɣ axecciw zi tiṭṭ nnek’ uca xzar, aqa cek ɣarek taḥnact di tiṭṭ nnek? 5 Cek, a amnafeq, suffeɣ-dd amezwaru taḥnact zi tiṭṭ nnek, xenni tzemmared ad texzared mliḥ ḥima ad tessuffuɣed axecciw zi tiṭṭ n umac. ■ 6 War tticcem min iqeddsen i yiṭan, war neṭṭarem ca tiyaqutin nwem i iřfan, ḥima war xasent ɛeffsen s iḍaren nsen uca ad ɣarwem-dd nqeřben, ad kenniw mezzqen.” ■
Acejjeɛ i tẓaǧit
7 “Ttarem, ad awem immewc, arzum, ad tafem, sqarqbem, ad awem ittwarzem. ■ 8 Maɣar marra wenni i ɣa ittaren, ad iṭṭef u wenni i ɣa yarzun ad yaf, u wenni i ɣa issqarqben ad as ittwarzem. ■ 9 Niɣ man bnadem jar awem, mařa mmis ittar as aɣrum, ad as iwc aẓru?
10 Niɣ mařa ittar as tasřemt, ad as iwc afiɣar?
11 Mařa kenniw, waxxa kenniw d iɛeffanen, aqa tessnem mammec i ɣa tewcem min iṣebḥen i tarwa nwem, mecḥař ɛad Babatwem i iǧan deg ijenwan ad yewc min iṣebḥen i yenni d as i ɣa ittaren! ■
12 Qaɛ am mammec texsem ad awem ggen iwdan, ggem amya kenniw i nitni, minzi man aya d Ccariɛa d inabiyyen.” ■
Tnayen n ibriden
13 “Adfem zi tewwart iḥṣaren, minzi tawwart temɣar uřa d abrid i ittawyen ɣar uhellek d miriw, uca aṭṭas i zzayes ittadfen. ■
14 Mammec teḥṣar tewwart u mammec imẓi webrid i ittawyen ɣar tudart! Mɣir drus n yinni t ittadfen.” ■
Tacejjart d řɣiǧet nnes
15 “Ḥḍam ixef nwem zeg inabiyyen issxarriqen i dd-ittasen ɣarwem s thidurt n izmaren, maca deg iɛeddisen nsen aqa nitni d uccanen itteṭṭfen. ■
16 Zi řɣiǧet nsen ad ten tessnem. Ma ad řeqḍen aḍiř zeg isennanen niɣ tazart zi tzeggʷart?
17 Ammu kuř tacejjart taṣebḥant tᵉttawi-dd řɣiǧet teṣbeḥ, uca tacejjart taɛeffant tᵉttawi-dd řɣiǧet taɛeffant. □ ■
18 Tacejjart taṣebḥant war tzemmar ad tewc řɣiǧet taɛeffant, uca tacejjart taɛeffant war tzemmar ad tewc řɣiǧet taṣebḥant.
19 Kuř tacejjart tenni war itticen řɣiǧet teṣbeḥ, ad tᵉttwaqess uca ad temmenḍar di tmessi. 20 S uyenni ad ten tessnem zi řɣiǧet nsen.”
Adaf ɣar tgeldit n ijenwan
21 “War iǧi ca kuř ijjen wenni d ayi ɣa inin: ‘A Sidi, a Sidi!’, ad yadef ɣar Tgeldit n ujenna, maca mɣir d wenni itteggen min ixs Baba i iǧan deg ijenwan. ■ 22 Aṭṭas i d ayi ɣa inin deg wass nni: ‘A Sidi, a Sidi, ma war nettnabb ca s Yisem nnek, ma war nuẓẓiř x ccwaṭen s Yisem nnek u s Yisem nnek ma war neggi aṭṭas n lmuɛjizat?’ ■ 23 Xenni Necc ad asen iniɣ: ‘Ɛemmarṣ war kenniw ssineɣ, beɛɛdem xafi, a kenniw inni itteggen min iǧan d aɛeffan!’ ” ■
Taddart x sseǧaḥ - Aneggar n ubarreḥ deg wedrar
24 “Marra wenni ittesřan i wawařen inu, ittegg zzaysen, ad ittwamqudda ak-d ijj n bnadem d amiɣis wenni ibnan taddart nnes x sseǧaḥ. ■ 25 Xenni iwta wenẓar, ḥemřen-dd iɣezran, ṣuḍen-dd isemmiḍen uca řeqfen taddart nni, waxxa amenni war dd-tewḍi ca, minzi dsas nnes immars x sseǧaḥ. 26 Maca marra wenni ittesřan i wawařen inu, war zzaysen ittegg, ad yiři amecnaw ijj n bnadem d afɣuř, ibna taddart nnes x ijdi. ■ 27 Xenni iwta wenẓar, ḥemřen-dd iɣezran, ṣuḍen-dd isemmiḍen, řeqfen taddart nni uca tewḍa, tuɣa aweṭṭu nnes d ameqqran.”
28 Awarni řami ikemmeř Yeccu awařen-a, aqa imsar belli řɣaci iqqim ittebhet s tɣuri nnes, 29 minzi tuɣa isseřmad i-ten amecnaw wenni ɣar teǧa ṣṣulṭa, war iǧi ca amecnaw imseřmaden n idlisen d Ifarisiyyen. ■