53
1 I umeqqran n imeɣnajen. S teɣnint n ‘Izři n wecḍan’.
Axemmi n Dawud.
2 Abuhaři inna deg wuř nnes: “War din bu AREBBI!”
Nitni ttareddǧen, tteggen řɣecc,
war din uřa d ijj ittegg min icnan. ■
3 AREBBI ixezzar-dd zeg ujenna ɣar tarwa n bnadem,
ḥima ad iẓar ma din ḥed ɣares řefhamet,
ijjen i yarezzun AREBBI. ■
4 Marra ffɣen zeg webrid,
aqa-ten jmiɛ dewřen d iɛeffanen,
war din uřa d ijj ittegg řxar,
uřa d ijj.
5 Inni itteggen řmuɛṣiyyet ma war ɣarsen tussna,
inni ittᵉtten řgens inu axmi ttᵉtten aɣrum?
Nitni war ttřaɣan x AREBBI.
6 Aqa din i xasen tewḍa tiggʷudi imɣaren,
umi war din min zi i ɣa ggʷeden,
maɣar AREBBI iṭarrec ixsan n yinni xak ihejjmen.
Cek tessbehdřed i-ten, minzi AREBBI inḍar i-ten.
7 Ah, aqa asenjem n Israil ad dd-yas zi Ṣihyun!
Xmi dd ɣa isseɛqeb AREBBI imeḥbas n řgens nnek,
ad yarceq Yaɛqub,
ad ifarḥ Israil.