105
1 Qadam SIDI, řaɣam x Yisem nnes,
barrḥem s tmegga nnes jar řegnus. ■
2 Ɣennjem as, zehhdem i Netta,
siwřem x marra lmuɛjizat nnes.
3 Cennɛem ixef nnek s Yisem nnes iqeddsen,
ḥima uř n yinni yarezzun SIDI, ad ifarḥ. ■
4 Seqsam x SIDI d jjehd nnes,
arzum udem nnes řebda.
5 Ɛeqřem x lmuɛjizat nnes i igga,
x řeɛřamet nnes u x řeḥkamat n uqemmum nnes.
6 Zzariɛet n Ibrahim, amsexxar nnes,
ayt n Yaɛqub, inni zzayes ittwafarzen!
7 Netta d SIDI, AREBBI nneɣ.
Řeḥkamat nnes i dd-ittasen x temmurt marra.
8 Ɛeqřem x Řɛahd nnes i řebda,
awař nni iweṣṣa i wařef n jjiřat,
9 i igga ak-d Ibrahim,
u issemten i-t s tjaǧit nnes i Isḥaq.
10 Netta igga i-t d tawṣeyyet i Yaɛqub,
i Israil igga i-t d Řɛahd i řebda, ■
11 umi inna: “Ad ac wceɣ tammurt n Kenɛan,
afiřu n řeɛbar n tesɣart nwem!” ■
12 umi tuɣa kenniw deg ijj n wuru n yeryazen, s drus waha,
u am ibarraniyyen i teǧim dayes. ■
13 Nitni telɛen zi řgens ɣar řgens nneɣni,
zeg ict n tgeldit ɣar ijj n řgens nneɣni.
14 War ijji uřa d ijj n bnadem ad ten isseḥṣar,
iɛaqeb ijeǧiden di ṭṭweɛ nsen. ■
15 War ttḥadam ca imedhunen inu,
war tteggem řɣar deg inabiyyen inu.
16 Xenni iřaɣa-dd i řaẓ ɣar temmurt.
Yarẓa asen marra řeɛweč n weɣrum. □
17 Issekk-dd ijj n weryaz ɣar zzat i uɣembub nsen,
Yusuf immenz d ismeɣ. ■
18 Carfen iḍaren nnes deg iceddiyyen,
řeɛmar nnes ittwaḥṣar deg wuzzař. □
19 Ɣares ařami ittwaseqfeř wawař nnes,
iṣeffa as řhard n SIDI.
20 Issekk ujeǧid ijj ḥima ad as issarxu,
řḥakem n řegnus iḍřeq i-t.
21 Netta igga i-t d bab x taddart nnes,
uřa d řḥakem x marra min ɣares. ■
22 ḥima ad ɣares icedd řḥukkam,
u ḥima ad isseřmed tiɣit i imɣaren nnes.
23 Awarni aya yusa-dd Israil ɣar Miṣra,
iqqim Yaɛqub am ubarrani di temmurt n Ḥam.
24 Netta igga řɣiǧet di řgens nnes aṭṭas,
yarra i-t ijhed x yenni t iḥeṣṣaren. ■
25 Netta yarra uř nsen inneqřeb,
ařami dewřen carrhen řgens nnes,
dewřen ɣeddaren imsexxaren nnes. ■
26 Xenni issekk-dd Musa, amsexxar nnes,
d Harun wenni ifarz i-t Netta. ■
27 Nitni ggin řeɛřamat nsen ifarzen jar asen,
u ggin lmuɛjizat di temmurt n Ḥam. ■
28 Netta issekk-dd taǧest uca tedweř marra d taǧest.
Nitni war ɣewwɣen ca x wawařen nnes.
29 Netta yarra aman nsen d idammen,
u inɣa iseřman nsen.
30 Netta yarra tammurt nsen tseffay s iqarqriwen,
ař daxeř deg ixxamen n ijeǧiden nsen.
31 Netta issiweř uca yusa-dd weyřaf n ibeɛɛac,
nnamus wḍan-dd x temmurt nsen marra.
32 Netta yarra anẓar nsen d abrurri,
issekk-dd timessi d iceɛɛařen x temmurt nsen.
33 Netta iwta tazayart nsen d wartu nsen,
yarẓa ticejjura di temmurt nsen.
34 Netta issiweř, xenni tusa-dd tmuɣri,
uřa d bu-weřsaḥ, aqa aten břa řeḥsab.
35 Nitni ccin marra afsu di temmurt nsen,
ccin řɣiǧet n temmurt nsen.
36 Netta inɣa marra imenza di temmurt nsen,
amenzu n marra taryast nsen. ■
37 Netta issuffeɣ i-ten-dd s nnuqart d wureɣ,
war din tuɣi uřa d ijj di tqebbař nsen i inderfen.
38 Miṣra tfarḥ s wuffuɣ nsen,
maɣar tewḍa-dd xasen tiggʷudi temɣar. ■
39 Netta ibezzeɛ aseynu am ijj n arwaq,
u tmessi ḥima ad tewc tafawt s ǧiřet.
40 Nitni ẓẓuǧen u Netta yarra ad dd-asent tisekkurin,
issjjiwen i-ten s weɣrum n ujenna.
41 Netta yarzem taṣḍart, aman dduqqzen-dd zzayes,
uzzřen x řaẓaɣ u dewřen am yeɣzar.
42 Maɣar Netta iɛqeř x wawař nnes iqeddsen,
x umsexxar nnes Ibrahim. ■
43 Netta issuffeɣ-dd řgens nnes s řefraḥet,
inni zzayes ittwafarzen s usřiwřew. ■
44 Netta iwca asen timmura n řegnus,
nitni warten tamara n ccuɛub,
45 ḥima ad ṭṭfen di tweṣṣa nnes,
ad ḥḍan izerfan nnes. Hallilu-Yah. ■