Řḥarḍ wiss tnayen n Bildad: aneggaru n bnadem d aɛeffan
18
1 Xas uca yarra-dd Bildad, wenni dd-yusin zi Cuḥa, inna:
2 Ař meřmi ɛad tarezzum ad teggem tixecfin i wawařen n bnadem?
Mařa tfehmem, xenni awarni i uya ad nessiweř.
3 Mayemmi i d aneɣ ittwagg am řmař,
u nettwaḥṣar di buḥbeř di tiṭṭawin nwem?
4 Cek, a yaryaz wenni ittmezzqen ixef nnes deg uxeyyeq nnes!
Ma ad jjen temmurt di ssibbet nnek,
u ad ittwasmuṭṭi jjarf zeg wemcan nnes? □ ■
5 Wah, tafawt n iɛeffanen ad texsi,
u aceɛɛař n tmessi nnes war ittegg tafawt ɛemmarṣ ɛad.
6 Tafawt di tqidunt nnes ad tebbarcen,
řefnar nnes tiwa nnes ad t ssxesyen.
7 Ttarjijen iṣuraf nnes ijehden,
ccwar n yixef nnes ad t iɣḍeř.
8 Maɣar s iḍaren nnes ad innaɣ deg uṣennaj,
ad yuyur x tracca, mmuden tt i tneymart.
9 Řfex ad t imneɛ zeg unirz,
tasɣunt n tjeyyaft tᵉṭṭef dayes. ■
10 Tennuffar tesɣunt n texceft nnes di temmurt,
taxceft nnes aqa-tt x webrid.
11 Ssiggʷeden t inexřiɛen zi marra iɣezdisen,
ḍeffaren t ɣar iḍaren nnes. ■
12 Izzuǧ dayes,
aḍeyyeɛ ittraja i-t ɣar uɣezdis nnes. ■
13 Arẓiyyet ad tecc marra iɣezdisen n arrimet nnes,
u iɣezdisen n arrimet nnes ad ten yecc ijj n řeḥřac ineqqen ař ṭṭarf.
14 Minxef tuɣa ittceř, ittwaqřeɛ-dd zi tqiḍunt nnes.
Tneddeh i-t arẓiyyet ɣar ujeǧid n inexřiɛen. ■
15 Iwdan nni war ǧin d yenni nnes, zeddɣen deg uqiḍun nnes,
řecbariyyet tᵉttwazuzzar x tzeddiɣt nnes.
16 Zi swadday ttaẓɣen iẓewran nnes,
zi sennej ttwaqessen řefruɛ nnes.
17 Řidaret nnes ad tᵉttwakkes zi temmurt,
war d as ittɣimi ɛad isem deg webriden. ■
18 Ad t ɛarnen zi tfawt ɣar taǧest,
ad sstewwjen zi ddunect. □
19 War ɣares ittiři warraw niɣ jjadira di řgens nnes,
war ittɣimi uřa d ijj di tzeddiɣin nnes. ■
20 X wass nnes ad arjijen inni izeddɣen ɣar mani tɣeǧi tfuct,
inni izeddɣen ɣar manis i dd-tneqqar tfuct ad ten tᵉṭṭef tiggʷudi.
21 Wah, ammu i tᵉttemsar i tzeddiɣin n imeqjaḥen,
wa d amcan n yinni war issinen Arebbi.