Izři n uɣelleb n Musa
15
1 Řexdenni izehhed Musa jmiɛ ak-d ayt n Israil zhid-a i SIDI, nnan:
“Ad zehhdeɣ i SIDI, minzi Netta tuɣa iɣřeb s yijj n řeɣřeb imɣar!
Ayis d wenni xas yenyin inḍar i-ten di řebḥar. ■
2 SIDi d jjehd inu d uzehhed inu.
Netta idweř d asenjem inu.
Wa d Arebbi inu, necc ad t ssemɣareɣ.
Netta d AREBBI n baba, necc ad t ssɛuǧeɣ! ■
3 SIDI d aryaz n umenɣi,
SIDI d Isem nnes!
4 Ikarruten n Firɛun d řɛeskar nnes inḍar i-ten di řebḥar
u acewwar n ineɣrafen nnes zi řɛeskar ɣarqen di Řebḥar n Telga.
5 Aman yuǧɣen dřen i-ten.
Amecnaw aẓru hwan ɣar řaǧaɣ. ■
6 A SIDI, afus afusi nnek ittwaɛezz s jjehd,
afus afusi nnek, a SIDI, aqa iřbez řeɛdu. ■
7 S řemɣaret n uɛuǧi nnek tᵉtteḥḥid inni kik ittemɛařan.
Mařa tessekked řḥaduq n weɣḍab nnek, ad ten yecc amecnaw iɣeǧ.
8 S uṣuḍi n wenzaren nnek ɛurrcen waman,
ttwassbedden tseǧya amecnaw aɣbar,
u aman yuǧɣen jemden di řwest n řebḥar. ■
9 Inna řeɛdu: ‘Ggur ad ten aredfeɣ, ggur ad ten ɛduɣ,
ad bḍiɣ řmur, řeɛmar inu ad zzaysen ijjiwen,
ad dd-jebdeɣ ssif inu, afus inu ad ten ihellek.’
10 Teṣuḍed s nnefs nnek uca ideř i-ten řebḥar.
Nitni hwan-dd amecnaw řexfif deg waman imɣaren. ■
11 A SIDI, man wen i iǧan am Cek jar irebbiten?
Wi iǧan am Cek, d wenni ittwassɛuǧen di tqeddast,
amweqqar deg izřan n uṣebbeḥ d man wen itteggen řeɛjayeb am Cek?
12 Tesswiẓẓḍed afus afusi nnek,
tṣarḍ i-ten temmurt.
13 Cek tgewwded řgens-a s tmexsiwt nnek icuwwaren, aqa tefdid t,
s jjehd nnek tnedhed ten ɣar Tzeddiɣt Iqeddsen nnek.
14 Řegnus sřin x uya uca arjijen.
Teṭṭef teggʷudi deg imezdaɣ n Filicit.
15 Řexdenni imeqqranen n tqebbař n Idum ad tbehten,
uca inni ɣar teǧa ṣṣulṭa di Mu’ab ad arjijen,
u marra imezdaɣ n Kenɛan ad fesyen! ■
16 Ad xasen dd-tewḍa řɛurret d tiggʷudi.
S řemɣaret n uɣiř nnek ad sseɣden amecnaw aẓru,
ař i ɣa iẓwa řgens nnek, a SIDI,
ař iẓwa řgens-a i tkesbed i yixef nnek. ■
17 Cek ad ten tnedhed uca ad ten teẓẓud x wedrar n řwart nnek,
amcan i teggid d Tazeddiɣt nnek, a SIDI,
Zzawect Iqeddsen i iggin ifassen nnek, a Sidi inu.
18 SIDI ad iḥkem i řebda qaɛ!
19 Minzi ayis n Firɛun yudef ɣar řebḥar
s ikarruten nnes d imnayen nnes
uca iqřeb xasen SIDI ɛawed aman n řebḥar.
Maca ayt n Israil ẓwan x řaẓaɣ di řwest n řebḥar.”
20 U Maryam, tanabit, učmas n Harun, teksi aǧun deg ufus nnes d marra timeṭṭa ffɣent ḍeffar nnes s ibendiren d ccḍiḥ s nnubtat. ■ 21 Xenni tarra-dd xasent Maryam: “Ɣennjent i SIDI, minzi aqa iɣřeb s yijj n řeɣřeb imɣar! Inḍar ayis ak-d wenni xas yenyin di řebḥar.”
Deg webrid ɣar Mara d Ilim
22 Xenni Musa igga ad ifsi řgens n Israil iqiḍan nsen inni iǧan ɣar Řebḥar n Telga uca ruḥen di řexřa n Cur, uyuren třata n wussan di řexřa břa ma ad afen aman. 23 Uca iwḍen ɣar Mara, maca war zemmaren ad swen aman n Mara, minzi tuɣa aten d imerzagen. S uya ggin as isem: ‘Mara’. ■ 24 Innedqem řgens x Musa, inna: “Min i ɣa nsu?” □ 25 Netta iřaɣa i SIDI uca SIDI immeř as ijj n ukeccuḍ uca inḍar i-t daxeř deg waman uca dewřen waman d imiẓiden. Din i d as igga i řgens ict n tewṣeyyet d ict n lfariḍa u dinni i-ten iqeǧeb. 26 Inna: “Mařa tesřid mliḥ i wawař n SIDI, AREBBI nnek, teggid min iǧan nican di tiṭṭawin nnes, ad tesřed i řumarat nnes, ad teḥḍid marra tiweṣṣa nnes, xenni Necc war d awem-dd ssekkiɣ řehřac i dd-ssekkeɣ x Miṣra, minzi Necc d SIDI, Amesgenfi nnek!” 27 Řexdenni iwḍen ɣar Ilim, mani tuɣa tenɛac n řɛunṣarat n waman, d sebɛin n tcejjura n tini uca wtin iqiḍan nsen dinni zzat i waman.